CURTEA DE CONTURI EUROPEANĂ

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Numeroase alte informații despre Uniunea Europeană sunt disponibile pe internet pe serverul Europa (http://europa.eu).

Luxemburg: Oficiul pentru Publicații al Uniunii Europene, 2015

Print | ISBN 978-92-872-3621-0 | ISSN 1831-0966 | doi:10.2865/500282 | QJ-AB-15-022-RO-C
PDF | ISBN 978-92-872-3644-9 | ISSN 1977-5806 | doi:10.2865/374171 | QJ-AB-15-022-RO-N
EPUB | ISBN 978-92-872-3601-2 | ISSN 1977-5806 | doi:10.2865/907927 | QJ-AB-15-022-RO-E

© Uniunea Europeană, 2015

Reproducerea textului este autorizată cu condiția menționării sursei.

CUM VĂ PUTEȚI PROCURA PUBLICAȚIILE UNIUNII EUROPENE?

Publicații gratuite:

•un singur exemplar:
pe site-ul EU Bookshop (http://bookshop.europa.eu);

•mai multe exemplare/postere/hărți:
de la reprezentanțele Uniunii Europene (http://ec.europa.eu/represent_ro.htm),
de la delegațiile din țările care nu sunt membre ale UE (http://eeas.europa.eu/delegations/index_ro.htm)
sau contactând rețeaua Europe Direct (http://europa.eu/europedirect/index_ro.htm)
la numărul 00 800 6 7 8 9 10 11 (gratuit în toată UE) (*).

(*)Informațiile primite sunt gratuite, la fel ca și cea mai mare parte a apelurilor telefonice (unii operatori și unele cabine telefonice și hoteluri taxează totuși aceste apeluri).

Publicații contra cost:

•pe site-ul EU Bookshop (http://bookshop.europa.eu).

RO
2015

nr. 22

Raportul special

Supravegherea de către UE
a agențiilor de rating de
credit este stabilită pe baze
solide, dar nu este încă pe
deplin eficace

[prezentat în temeiul articolului 287 alineatul (4) al doilea paragraf TFUE]

Echipa de audit

Rapoartele speciale ale Curții de Conturi Europene prezintă rezultatele unor audituri de conformitate sau ale unor audituri ale performanței care au ca obiect domenii specifice ale bugetului sau aspecte specifice legate de gestiune. Curtea selectează și concepe aceste sarcini de audit astfel încât impactul lor să fie maxim, luând în considerare riscurile existente la adresa performanței sau a conformității, nivelul de venituri sau de cheltuieli implicat, schimbările preconizate și interesul existent în mediul politic și în rândul publicului larg.

Acest audit al performanței a fost efectuat de Camera de audit IV – condusă de domnul Milan Martin Cvikl, membru al Curții de Conturi Europene –, cameră specializată în auditul veniturilor, al politicilor interne și de cercetare, al guvernanței financiare și economice și al instituțiilor și organismelor Uniunii Europene. Auditul a fost condus de domnul Baudilio Tomé Muguruza, membru al Curții de Conturi Europene, beneficiind de sprijinul unei echipe formate din: Daniel Costa de Magalhães, șef de cabinet; Ignacio García de Parada, atașat în cadrul cabinetului; Zacharias Kolias, director; Daniela Hristova, coordonator al echipei de audit, Irene Madsen, coordonator al echipei de audit; Christian Detry, Adrian Savin, Matthias Blaas, auditori.

De la stânga la dreapta: D. Costa de Magalhães, C. Detry, I. Madsen, M. Blaas, B. Tomé Muguruza, Z. Kolias, D. Hristova, A. Savin.

Cuprins

Acronime

Sinteză

Introducere

Reformele în materie de reglementare

Principalele caracteristici ale Regulamentului privind agențiile de rating

Rolul ESMA

Abordarea auditului

Partea I – Înregistrarea agențiilor de rating de credit și activitățile legate de entitățile care se încadrează în sfera de aplicare a obligației de înregistrare

Introducere

ESMA a redus durata procesului de înregistrare a agențiilor, dar evaluarea anumitor criterii reprezintă în continuare o provocare

ESMA dispune de proceduri bine stabilite de înregistrare a agențiilor de rating de credit

ESMA a redus durata procesului de înregistrare a agențiilor, dar acesta rămâne greoi din cauza cerințelor de reglementare

Nivelul de detaliu al informațiilor furnizate de agențiile de rating de credit cu privire la metodologiile lor varia

ESMA nu dispunea de o abordare structurată pentru monitorizarea activităților care impun o înregistrare ca agenție de rating de credit

Abordarea utilizată în prezent de Eurosistem nu garantează faptul că toate agențiile de rating de credit înregistrate pe lângă ESMA sunt pe picior de egalitate

Partea II – Planificare și managementul riscurilor

Procesul de planificare axat pe riscuri nu garantează întru totul faptul că ESMA își valorifică pe deplin resursele

Identificarea riscurilor este exhaustivă, dar există probleme de trasabilitate

Domeniile cu risc ridicat nu erau acoperite suficient în toate cazurile

Având în vedere resursele de care dispune ESMA, îndeplinirea tuturor obligațiilor legale foarte solicitante este dificilă

Partea III – Supravegherea

Supravegherea continuă și investigațiile desfășurate de ESMA

Procesul de supraveghere a fost elaborat și pus în aplicare, dar are nevoie de timp pentru a ajunge la maturitate

ESMA a stabilit baze solide pentru o supraveghere eficace a agențiilor de rating de credit

Orientările interne și instrumentele de monitorizare ar putea fi dezvoltate în continuare pentru a sprijini activitatea de supraveghere continuă

ESMA administrează un volum imens de informații în materie de supraveghere, dar nu dispune de un instrument informatic special pentru înregistrarea și prelucrarea acestor date

Obținerea unei descrieri a controalelor de supraveghere efectuate s-a dovedit a fi dificilă

Există progrese reale, dar gradul de acoperire în domeniile tematice analizate nu este încă adecvat

Metodologiile au fost supravegheate, dar nu toate domeniile erau acoperite, iar cerințele nu erau întotdeauna clare

ESMA nu a examinat încă anumite tipuri de conflicte de interese

Partea IV Publicarea informațiilor

Supravegherea de către ESMA a informațiilor cu caracter general făcute publice de agențiile de rating de credit

ESMA a verificat periodic informațiile cu caracter general publicate de diferitele agenții de rating, dar o evaluare detaliată a acestor informații pentru ansamblul agențiilor a avut loc pentru prima oară la sfârșitul anului 2014

Transparența pieței a fost afectată de restricții și de diferențele dintre practicile aplicate de agențiile de rating în legătură cu publicarea informațiilor

Registrul central CEREP nu conține informații suficiente cu privire la performanța ratingurilor emise de agențiile de rating

ESMA nu publică pe site-ul său web suficiente informații pentru utilizatorii de ratinguri

Concluzii și recomandări

Înregistrarea

Managementul riscurilor și planificarea

Supravegherea continuă și investigațiile

Metodologiile

Conflictele de interese

Publicarea informațiilor cu caracter general

Informațiile publicate în CEREP

Informațiile publicate pe site-ul web al ESMA

Anexa I | — | Structura de guvernanță a ESMA
Anexa II | — | Abordarea auditului
Anexa III | — | Principalele constatări și recomandări formulate în urma investigațiilor desfășurate de ESMA
Anexa IV | — | Comparație între site-urile web ale autorităților de supraveghere din UE și din SUA

Răspunsurile ESMA, ale BCE și ale Comisiei

Acronime

ABS: titlu de valoare garantat cu active (asset-backed security)

BCE: Banca Centrală Europeană

CEREP: registrul central

CESR: Comitetul autorităților europene de reglementare a piețelor valorilor mobiliare (Committee of European Securities Regulators)

ECAF: Cadrul Eurosistemului de evaluare a creditului (Eurosystem credit assessment framework)

ESMA: Autoritatea Europeană pentru Valori Mobiliare și Piețe (European Securities and Markets Authority)

IOSCO: Organizația Internațională a Reglementatorilor de Valori Mobiliare (International Organisation of Securities Commissions)

RMBS: titlu garantat cu ipoteci asupra proprietăților imobiliare locative (residential mortgage-backed securities)

SEC: Comisia pentru Valori Mobiliare și Schimb din Statele Unite (Securities and Exchange Commission)

Socrat: instrument de supraveghere a agențiilor de rating de credit (supervision of credit rating agencies tool)

Sinteză

I

Criza financiară mondială din 2008 a adus în centrul atenției rolul agențiilor de rating de credit, precum și impactul ratingurilor emise de acestea asupra piețelor financiare. Activitățile agențiilor de rating de credit, care, la momentul respectiv, erau foarte puțin reglementate în Europa, au fost înscrise pe agenda legislativă a UE.

II

Autoritatea Europeană pentru Valori Mobiliare și Piețe (ESMA) a fost înființată la 1 ianuarie 2011. Una din principalele sale sarcini este aceea de a reglementa activitatea agențiilor de rating de credit înregistrate în UE. În acest sens, autorității i-au fost încredințate competențe exclusive în ceea ce privește înregistrarea agențiilor de rating de credit, monitorizarea performanțelor acestora și adoptarea de decizii în materie de supraveghere. În prezent, ESMA supraveghează 23 de agenții de rating de credit înregistrate în UE.

III

A reușit ESMA să se impună în calitate de supraveghetor al agențiilor de rating de credit în UE? Concluzia noastră de ansamblu este că ESMA a stabilit baze solide pentru desfășurarea supravegherii agențiilor de rating de credit din UE într-o perioadă scurtă de timp, dar că mai este loc de îmbunătățiri.

IV

ESMA a preluat înregistrarea agențiilor de rating de credit de la autoritățile naționale competente și a reușit să reducă durata medie a procesului de înregistrare. Acesta rămâne însă complex, din cauza actualului cadru de reglementare. Deși metodologiile de rating de credit ar trebui să fie în același timp riguroase, sistematice, continue și să facă obiectul unei validări, documentația ESMA care a fost auditată în ceea ce privește procesul de înregistrare se axa în principal pe rigurozitatea metodologiilor. În plus, deoarece Regulamentul privind agențiile de rating de credit nu este suficient de clar în ceea ce privește definiția criteriilor metodologice, ESMA se confruntă cu provocări suplimentare legate de interpretarea acestora și de construirea unei înțelegeri care să fie împărtășită de agențiile de rating de credit.

V

Normele din prezent ale Eurosistemului nu garantează faptul că toate agențiile de rating de credit înregistrate pe lângă ESMA sunt pe picior de egalitate. Eurosistemul acceptă ratinguri emise de numai patru dintre agențiile de rating de credit înregistrate la ESMA ca instituții externe de evaluare a creditului în temeiul cadrului Eurosistemului de evaluare a creditului (ECAF), ceea ce creează o structură de piață pe două niveluri, agențiile mici fiind dezavantajate.

VI

ESMA dispune de o procedură bine stabilită pentru identificarea riscurilor. Cu toate acestea, lipsa unei piste de urmărire a documentației a complicat înțelegerea motivelor de la baza reprioritizării anumitor riscuri. De asemenea, nu exista o motivație documentată în care să se explice de ce ESMA a desfășurat numai investigații limitate în anumite domenii cu grad ridicat de risc.

VII

Deși ESMA a stabilit baze solide pentru abordarea pe care o aplică în materie de supraveghere, normele și orientările sale nu sunt complete. Întrucât documentația și instrumentele interne de monitorizare sunt destul de rudimentare, nu a fost posibil întotdeauna să se urmărească activitatea de supraveghere continuă desfășurată sau analiza și concluziile care au decurs din aceasta. Documentația aferentă anumitor etape intermediare ale investigațiilor era de asemenea incompletă.

VIII

Am analizat supravegherea exercitată de ESMA în două domenii: evaluarea metodologiilor și potențialele conflicte de interese. În cursul activității sale de supraveghere continuă și al investigațiilor, ESMA a evaluat o serie de aspecte conexe bazate pe criteriile de reglementare. Cu toate acestea, sfera activităților de supraveghere ale ESMA nu este încă exhaustivă și există în continuare domenii care ar putea fi examinate în mod mai aprofundat în viitor.

IX

Comunicarea publică a informațiilor este deosebit de importantă, deoarece permite investitorilor potențiali să procedeze la propriile analize înainte de a decide dacă se vor baza sau nu pe ratingurile de credit. ESMA a verificat, ca parte a activității de supraveghere continuă, modul în care agențiile de rating asigură publicitatea informațiilor cu caracter general. O evaluare detaliată pentru ansamblul agențiilor a fost lansată la sfârșitul anului 2014.

X

Registrul central online al ESMA (CEREP) nu are un echivalent în alte jurisdicții cu competențe de reglementare. Prin intermediul acestei baze de date, ESMA oferă informații armonizate și ușor accesibile cu privire la performanța ratingurilor emise de toate agențiile de rating de credit înregistrate și certificate. Cu toate acestea, am dori să ne exprimăm preocuparea cu privire la caracterul adecvat al statisticilor recapitulative prezentate și la controalele efectuate de ESMA cu privire la datele raportate către CEREP.

Recomandările noastre

XI

ESMA ar trebui:

(a)să își documenteze în mod corespunzător evaluarea cu privire la toate cerințele de reglementare referitoare la metodologiile de rating de credit în cursul procesului de înregistrare;

(b)să îmbunătățească trasabilitatea procesului de identificare a riscului, să țină un jurnal al modificărilor nivelului de risc și să documenteze prioritizarea riscurilor și motivele acesteia.

De asemenea, ESMA ar trebui să monitorizeze toate domeniile cu grad ridicat de risc, pentru care ar fi utile eforturi de supraveghere suplimentare;

(c)să își actualizeze în permanență manualul și ghidul de supraveghere pentru a include experiența și cunoștințele dobândite între timp.

ESMA ar trebui să elaboreze orientări interne pentru a asigura documentarea eficace a investigațiilor, astfel încât să demonstreze și să garanteze că toate concluziile sunt susținute de analize corespunzătoare ale elementelor de probă.

Implementarea unui instrument informatic specific pentru activitățile de supraveghere ar îmbunătăți schimbul de cunoștințe, ar clarifica responsabilitatea pentru diferitele sarcini, ar facilita examinarea activității desfășurate și ar îmbunătăți comunicarea în cadrul echipelor de supraveghere;

(d)să examineze toate aspectele importante legate de elaborarea și punerea în aplicare a metodologiilor agențiilor de rating de credit care nu au fost încă acoperite;

(e)să examineze în mod structurat sistemele instituite de agențiile de rating de credit pentru tratarea conflictelor de interese, în special a celor legate de activitățile financiare și de tranzacționare ale analiștilor de rating. Pe lângă aceasta, ESMA ar trebui să testeze exactitatea informațiilor primite de la agențiile de rating de credit cu privire la conflictele de interese;

(f)să aibă în vedere elaborarea unor orientări suplimentare privind cerințele în materie de publicare a informațiilor, în vederea îmbunătățirii practicilor globale de publicare a informațiilor utilizate de agențiile de rating de credit;

(g)să monitorizeze și să îmbunătățească conținutul informațiilor publicate în CEREP pe baza celor mai bune practici în materie de publicare a performanței ratingurilor; și

(h)să publice toate actele legislative aplicabile și documentele relevante și să facă site-ul web mai ușor de utilizat.

Introducere

01

Agențiile de rating de credit emit opinii care contribuie la reducerea asimetriei informațiilor între debitori, creditori și alți participanți la piață. Ratingurile de credit sunt un instrument important pe piețele acțiunilor și obligațiunilor deoarece conțin informații adresate investitorilor și participanților la piață, înlocuind chiar în unele cazuri procesul de diligență al investitorilor.

Reformele în materie de reglementare

02

Chiar dacă autoritățile de reglementare se bazau pe ratingurile de credit în numeroase cazuri, agențiile de rating au rămas practic nereglementate timp de mulți ani. Abordarea principală consta în autoreglementare, pe baza bunelor practici general acceptate și elaborate de Organizația Internațională a Reglementatorilor de Valori Mobiliare (IOSCO), care a fost recunoscută ca fiind principalul organism implicat în stabilirea standardelor la nivel internațional pentru sectorul valorilor mobiliare.

03

În 2006, Comisia a concluzionat, în comunicarea sa privind agențiile de rating de credit, că un cadru de reglementare flexibil, combinat cu o autoreglementare a agențiilor de rating pe baza standardelor IOSCO, era suficient pentru a răspunde principalelor preocupări legate de aceste agenții¹. Activitatea agențiilor de rating era reglementată numai într-un număr redus de domenii, cum ar fi utilizarea abuzivă a informațiilor privilegiate și manipularea pieței, activitatea instituțiilor de credit sau adecvarea capitalului instituțiilor de credit. Comitetul autorităților europene de reglementare a piețelor valorilor mobiliare (CESR)² a fost însărcinat să monitorizeze respectarea de către agențiile de rating a standardelor IOSCO, în timp ce Comisia urma să monitorizeze în permanență evoluțiile din acest domeniu. Criza financiară din 2008 a declanșat însă numeroase discuții privind activitatea agențiilor de rating, ceea ce a determinat Comisia să prezinte, în noiembrie 2008, o propunere de reglementare a agențiilor de rating de credit.

04

Regulamentul privind agențiile de rating de credit a fost adoptat în septembrie 2009³ și prevede obligația acestor agenții de:

–a se înregistra pe lângă o autoritate națională de supraveghere atunci când își desfășoară activitatea în UE;

–a-și face publice modelele, metodologiile și ipotezele-cheie pe care își bazează ratingurile;

–a face obiectul supravegherii de către autoritățile naționale de reglementare a piețelor valorilor mobiliare, pe baza modelului de cooperare între țara de origine și țara-gazdă (modelul home-host)⁴.

05

Raportul de Larosière⁵ a încurajat UE să consolideze reglementarea și supravegherea agențiilor de rating de credit. Acesta recomanda transferarea procesului de înregistrare și de supraveghere a acestor agenții de la autoritățile naționale competente la un organism european centralizat.

06

ESMA a fost înființată la 1 ianuarie 2011⁶ ca parte a Sistemului european al supraveghetorilor financiari (SESF). SESF este format din ESMA, din Autoritatea Bancară Europeană (ABE)⁷ și din Autoritatea Europeană de Asigurări și Pensii Ocupaționale (EIOPA), care, împreună cu autoritățile naționale de supraveghere, cu Comitetul european pentru risc sistemic (CERS) și cu Comitetul comun al autorităților europene de supraveghere, formează actuala arhitectură europeană de supraveghere. Principalul obiectiv al ESMA este, în primul rând, acela de a proteja interesul public prin garantarea integrității, a transparenței, a eficienței și a bunei funcționări a piețelor de valori mobiliare.

07

În iulie 2011, ESMA a primit competențe de supraveghere exclusive asupra agențiilor de rating de credit înregistrate în UE⁸.

08

Recent (în luna mai 2013), a fost aprobată o a treia rundă de măsuri legislative, cu scopul de a reduce încrederea excesivă a investitorilor în ratingurile de credit și de a îmbunătăți calitatea ratingurilor datoriilor suverane pentru statele membre ale UE⁹.

Principalele caracteristici ale Regulamentului privind agențiile de rating

09

Obiectivul principal al Regulamentului privind agențiile de rating este de a proteja investitorii și de a asigura stabilitatea piețelor financiare din UE. Dispozițiile acestuia se aplică tuturor agențiilor de rating de credit stabilite în UE care acordă ratinguri de credit fie publicate, fie distribuite în baza unui abonament¹⁰.

10

Regulamentul include un nivel considerabil de detalii prescriptive cu privire la modul în care agențiile de rating ar trebui să gestioneze conflictele de interese.

11

Regulamentul conține dispoziții privind procesele pregătitoare și metodologiile pentru generarea ratingurilor de credit. Agențiile de rating trebuie să utilizeze metodologii de rating care să fie „riguroase, sistematice și continue [și] supuse validării bazate pe experiența anterioară, inclusiv pe controlul a posteriori”¹¹. Regulamentul nu intervine însă asupra conținutului ratingurilor de credit¹².

12

Regulamentul privind agențiile de rating urmărește să sporească transparența, obligând aceste agenții să facă publice metodologiile lor de rating și principalele ipoteze utilizate. Scopul acestei transparențe este de a permite participanților la piață să evalueze cu mai mare exactitate dacă ratingurile reflectă în mod corespunzător riscurile.

13

De asemenea, Regulamentul privind agențiile de rating de credit conferă ESMA noi competențe și responsabilități:

–agențiile de rating de credit trebuie să se înregistreze pe lângă ESMA atunci când acordă ratinguri pentru produse financiare din UE;

–agențiile de rating de credit fac obiectul unei supravegheri continue de către ESMA;

–agențiile de rating de credit fac obiectul unor sancțiuni din partea ESMA dacă nu respectă prevederile regulamentului.

Rolul ESMA

14

Tabelul 1 conține o prezentare generală a principalelor activități ale ESMA legate de înregistrarea și supravegherea agențiilor de rating de credit.

Tabelul 1

Prezentare generală a sarcinilor ESMA

Înregistrarea agențiilor de rating de credit și activitățile legate de entitățile care se încadrează în sfera de aplicare a obligației de înregistrare¹
Cadrul de supraveghere
Publicarea informațiilor

Evaluarea riscurilor și planificare
Supraveghere

•Toate agențiile de rating stabilite în UE trebuie să depună o cerere de înregistrare la ESMA.

•Agențiile de rating de credit stabilite în țări terțe și ale căror ratinguri sunt utilizate în UE ar trebui să fie certificate de către ESMA.

•Înregistrarea este un proces cu două etape:
(i) verificarea caracterului complet al cererii; și
(ii) verificarea respectării cerințelor.

•ESMA ar trebui să elaboreze proiecte de standarde tehnice de reglementare cu privire la procesul de înregistrare.

•ESMA ar trebui să verifice că nu există agenții de rating de credit neînregistrate/necertificate care emit ratinguri de credit în UE.

•ESMA culege informații de pe piață și efectuează cercetări de piață pentru a putea identifica tendințele și riscurile din sectorul agențiilor de rating.

•ESMA desfășoară o evaluare a riscurilor bazată pe cunoștințe și informații cu privire la piață acumulate prin intermediul supravegherii agențiilor de rating.

•Elaborarea fișelor de evaluare a riscurilor pentru fiecare agenție de rating de credit și a unui tablou global al riscurilor.

•Elaborarea programului de activitate.

•ESMA este responsabilă de supravegherea continuă a agențiilor de rating de credit.

•ESMA monitorizează rapoartele periodice transmise de agențiile de rating de credit.

•Monitorizarea notificărilor trimise de agențiile de rating de credit cu privire la modificările intervenite în condițiile inițiale de înregistrare.

•ESMA poate efectua investigații individuale, tematice sau ad-hoc în cazul în care este identificat un risc de neconformitate cu cerințele.

•Urmărirea cursului dat concluziilor formulate în urma investigațiilor și a evaluărilor tematice anterioare.

•ESMA trebuie să se asigure că agențiile de rating fac publice metodologiile lor de rating și ipotezele-cheie aferente.

•ESMA administrează CEREP (o bază de date publică referitoare la performanța ratingurilor).

•ESMA administrează Socrat (o bază de date internă, pe care agențiile de rating de credit o utilizează pentru a raporta lunar toate acțiunile de rating).

1Pentru ESMA, aceste activități constau în identificarea entităților care operează ca agenții de rating de credit în UE fără a fi înregistrate.

Sursa: Curtea de Conturi Europeană, pe baza dispozițiilor Regulamentului privind agențiile de rating de credit și a informațiilor comunicate de ESMA.

1Comunicarea Comisiei cu privire la agențiile de rating de credit (JO C 59, 11.3.2006, p. 2).

2Predecesorul ESMA, înființat în 2001.

3Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit, denumit în continuare Regulamentul privind agențiile de rating de credit (JO L 302, 17.11.2009, p. 1).

4Modelul constă într-un comitet de autorități de supraveghere, care include toate autoritățile naționale de supraveghere din țările în care își desfășoară activitatea agenția de rating de credit. Acest model a fost utilizat și pentru supravegherea sectorului bancar în UE.

5În noiembrie 2008, Comisia a mandatat un grup la nivel înalt condus de Jacques de Larosière să facă recomandări privind modul de consolidare a mecanismelor europene de supraveghere, cu scopul de a-i proteja mai bine pe cetățeni și pentru a le reda încrederea în sistemul financiar. Raportul final al Grupului de Larosière a fost publicat în februarie 2009.

6Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității Europene de Supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).

7În iulie 2014, Curtea de Conturi Europeană a publicat Raportul special nr. 5/2014: „Supravegherea bancară europeană prinde contur – Evoluția Autorității Bancare Europene într-un mediu în schimbare” (http://eca.europa.eu), acesta fiind primul raport special al Curții referitor la reformele cadrului de reglementare și de supraveghere al sectorului financiar din UE.

8Această modificare a Regulamentului privind agențiile de rating de credit este cunoscută și ca Regulamentul ARC II.

9Această modificare a Regulamentului privind agențiile de rating de credit este cunoscută și ca Regulamentul ARC III.

10Articolul 2 alineatul (1) din Regulamentul privind agențiile de rating de credit.

11Articolul 8 alineatul (3) din Regulamentul privind agențiile de rating de credit.

12Regulamentul prevede următoarele: „În îndeplinirea sarcinilor care le revin în temeiul prezentului regulament, nici ESMA, nici Comisia și nicio autoritate publică din statele membre nu intervine asupra conținutului ratingurilor de credit sau asupra metodologiilor.”

Abordarea auditului

15

În cadrul auditului, s-a examinat dacă procesul de înregistrare a agențiilor de rating și supravegherea exercitată de ESMA cu privire la acestea erau eficace. În special, am analizat dacă:

–înregistrarea tuturor agențiilor de rating potențiale s-a desfășurat în mod corect și eficient;

–ESMA elaborase și implementase un proces solid de planificare și de evaluare a riscurilor pentru activitățile sale de supraveghere;

–punerea în aplicare a cadrului de supraveghere a inclus problemele identificate în activitățile agențiilor de rating¹³, inclusiv cele legate de independența consiliilor de rating și de prevenirea conflictelor de interese;

–ESMA și agențiile de rating de credit publică informații suficiente și cu valoare adăugată pentru părțile interesate.

16

Criteriile de audit au fost elaborate pe baza următoarelor surse:

(i)cerințele legale și obiectivele prevăzute în Regulamentul privind agențiile de rating de credit, precum și în regulamentele delegate de completare (standarde tehnice);

(ii)manualul și ghidul ESMA în materie de supraveghere;

(iii)ghidul ESMA privind înregistrarea agențiilor de rating;

(iv)orientările și principiile relevante ale IOSCO;

(v)documente provenind de la SEC, autoritatea omoloagă de supraveghere din SUA, cu scopul de a compara practicile din cele două jurisdicții.

17

Am colectat probe de audit în urma examinării documentare a unui eșantion de dosare de înregistrare și de dosare de supraveghere. De asemenea, am realizat interviuri cu personalul-cheie cu atribuții de supraveghere și de management al riscurilor din cadrul ESMA. Pe baza probelor obținute, am analizat procesul de înregistrare, evaluarea riscurilor și planificarea resurselor, organizarea activității de supraveghere și caracterul adecvat al comunicării publice a informațiilor de către agențiile de rating.

18

Pe lângă activitatea desfășurată la ESMA, au fost efectuate vizite de informare la trei agenții de rating de credit și au fost solicitate informații de la zece autorități naționale competente¹⁴ în legătură cu abordarea și metodologia lor de supraveghere.

19

În fine, experți externi au evaluat cerințele legate de publicarea metodologiilor, a modelelor și a principalelor ipoteze de rating utilizate de cinci agenții de rating de credit și au analizat, de asemenea, indicatorii de performanță a ratingurilor publicați de ESMA în baza de date CEREP. O descriere mai detaliată a abordării auditului este prezentată în anexa II.

13Cum ar fi potențiale conflicte de interese și lipsa de transparență.

14Autoritățile naționale competente sunt agențiile naționale care sunt responsabile, în conformitate cu legislația lor națională, de supravegherea și reglementarea sectorului financiar (sau a unei părți a acestuia).

Partea I – Înregistrarea agențiilor de rating de credit și activitățile legate de entitățile care se încadrează în sfera de aplicare a obligației de înregistrare

Introducere

20

Agențiile de rating de credit stabilite în UE trebuie să fie înregistrate pe lângă ESMA înainte de a-și desfășura activitatea. Înainte de crearea ESMA, de procesul de înregistrare se ocupau autoritățile naționale competente. Figura 1 conține o listă a celor 23 de agenții de rating de credit înregistrate¹⁵, conform situației din iunie 2015.

21

Pe lângă gestionarea procesului de înregistrare, ESMA trebuie să se asigure că societățile care nu sunt înregistrate ca agenții de rating nu acordă ratinguri de credit.

Figura 1

Agențiile de rating de credit înregistrate în UE

Sursa: Curtea de Conturi Europeană, pe baza informațiilor comunicate de către ESMA.

ESMA a redus durata procesului de înregistrare a agențiilor, dar evaluarea anumitor criterii reprezintă în continuare o provocare

ESMA dispune de proceduri bine stabilite de înregistrare a agențiilor de rating de credit

22

Atunci când o societate stabilită în Uniunea Europeană intenționează să desfășoare activități de rating de credit, aceasta trebuie să depună o cerere de înregistrare la ESMA. Procesul de înregistrare cuprinde două etape: (i) verificarea caracterului complet al cererii; și (ii) verificarea respectării cerințelor (a se vedea figura 2 pentru o prezentare generală a acestor două etape).

Figura 2

Procesul de înregistrare a agențiilor de rating de credit

z: zile lucrătoare
* Termenul poate fi prelungit cu 60 de zile lucrătoare dacă intervine o cerere de avizare, de externalizare sau de scutire de la respectarea cerințelor.

Sursa: Curtea de Conturi Europeană, pe baza informațiilor comunicate de către ESMA.

23

ESMA a elaborat un ghid separat, în care descrie procesul de înregistrare. În acest document sunt prezentate procedurile care trebuie urmate de la primul contact al agenției de rating de credit cu ESMA până la încheierea procesului de înregistrare. De asemenea, ESMA dispune de e-mailuri predefinite și de modele de formulare pentru etapa premergătoare depunerii cererii, pentru notificările legate de caracterul complet al cererii, pentru solicitările de informații, pentru deciziile finale ale Consiliului supraveghetorilor, pentru onorarii etc., ceea ce contribuie la eficientizarea procesului.

24

Procesul de analiză a informațiilor și de solicitare a unor informații suplimentare de la agenția de rating de credit poate fi repetat ori de câte ori ESMA consideră necesar acest lucru. Odată ce dosarul de cerere este complet, ESMA poate solicita clarificări suplimentare și/sau poate efectua vizite la fața locului la agenția de rating în cursul etapei de verificare a conformității.

ESMA a redus durata procesului de înregistrare a agențiilor, dar acesta rămâne greoi din cauza cerințelor de reglementare

25

Deși regulamentul prevede o abordare în două etape (a se vedea figura 2), ESMA a reușit să reducă în mod semnificativ durata medie a procesului de înregistrare, de la 373 la 227 de zile calendaristice. Tabelul 2 prezintă situația cererilor tratate de autoritățile naționale competente și de ESMA (situație valabilă în decembrie 2014).

Tabelul 2

Numărul mediu de zile calendaristice necesare pentru evaluarea unei cereri de înregistrare și numărul mediu de solicitări suplimentare de informații

| TOATE CERERILE | CERERI ACCEPTATE | CERERI RESPINSE
| Număr mediu de zile necesare pentru evaluarea unei cereri | Număr mediu de solicitări suplimentare de informații | Număr mediu de zile necesare pentru evaluarea unei cereri | Număr mediu de solicitări suplimentare de informații | Număr mediu de zile necesare pentru evaluarea unei cereri | Număr mediu de solicitări suplimentare de informații
Autoritățile naționale competente | 373 | 1,8 | 375 | 1,8 | 342 | 1,0
(19 cereri) | (18 cereri acceptate) | (o cerere respinsă)
ESMA | 227 | 2,1 | 209 | 2,0 | 254 | 2,3
(10 cereri) | (6 cereri acceptate) | (4 cereri respinse)

Sursa: Curtea de Conturi Europeană, pe baza informațiilor comunicate de către ESMA.

26

În cursul etapei de verificare a caracterului complet al unei cereri, în cazul în care documentele transmise de agenția de rating de credit sunt considerate insuficiente, ESMA poate solicita informații suplimentare. De fiecare dată când agenția trimite informații suplimentare, ESMA are la dispoziție cel mult 20 de zile lucrătoare pentru a evalua documentele și pentru a notifica agenția respectivă cu privire la caracterul complet sau incomplet al cererii depuse. Divizarea procesului de înregistrare în două etape face ca acesta să fie mai degrabă greoi și îndelungat, deoarece evaluarea caracterului complet implică o apreciere cu privire la conținutul documentației transmise de agenția de rating de credit. Prin urmare, ESMA face aceeași muncă de două ori în măsura în care trebuie să procedeze la o scurtă evaluare a conformității și în cursul etapei de verificare a caracterului complet al unei cereri. În figura 3 este prezentată procedura obișnuită urmată în cursul etapei de verificare a caracterului complet.

Figura 3

Durata medie a etapei de verificare a caracterului complet al unei cereri, exprimată în zile lucrătoare

Sursa: Curtea de Conturi Europeană, pe baza informațiilor comunicate de către ESMA.

27

Ghidul ESMA privind înregistrarea agențiilor de rating de credit prevede ca fiecare cerere să fie prelucrată pe baza principiului celor patru ochi¹⁶. Nu a fost posibil însă să se vadă în documentație dacă acest principiu a fost aplicat în cazul tuturor dosarelor de înregistrare examinate.

28

ESMA nu își documentează în mod suficient evaluarea cu privire la metodologii în cursul procesului de înregistrare. Metodologiile de rating de credit trebuie să fie riguroase, sistematice, continue și supuse validării bazate pe experiența anterioară (inclusiv pe baza controalelor a posteriori). Fiecare dintre aceste cerințe este prezentată mai în detaliu în regulamentul delegat de completare privind metodologiile (pentru o prezentare generală, a se vedea figura 4). Pe de altă parte, Regulamentul privind agențiile de rating de credit stipulează că ESMA nu are dreptul să intervină asupra conținutului ratingurilor sau asupra metodologiilor.

29

În cursul procesului de înregistrare, ESMA trebuie să verifice conformitatea metodologiilor agențiilor de rating cu cerințele de mai sus. Am observat că informațiile incluse în dosarele de înregistrare examinate coroborau, în principal, verificarea desfășurată de ESMA cu privire la rigurozitatea metodologiilor de rating de credit (a se vedea partea în verde din figura 4).

Figura 4

Cerințele prevăzute de Regulamentul privind agențiile de rating de credit în legătură cu metodologiile de rating de credit

Sursa: Curtea de Conturi Europeană, pe baza dispozițiilor Regulamentului privind agențiile de rating de credit.

Nivelul de detaliu al informațiilor furnizate de agențiile de rating de credit cu privire la metodologiile lor varia

30

ESMA nu a elaborat o listă detaliată a documentelor necesare în timpul procesului de înregistrare pentru evaluarea metodologiilor de rating de credit și nici nu a definit un nivel minim acceptabil de detaliere. Dosarele de înregistrare examinate au pus în evidență diferențe semnificative în ceea ce privește nivelul de detaliere din documentația referitoare la metodologii. În cazul unui dosar de înregistrare examinat, de exemplu, nu există nicio informație cu privire la tehnicile cantitative sau de modelare, astfel cum sunt menționate în Regulamentul delegat privind metodologiile, și nu există indicații cu privire la importanța fiecărui factor calitativ sau cantitativ utilizat și nici descrieri sau justificări pentru ponderările atribuite acestor factori.

ESMA nu dispunea de o abordare structurată pentru monitorizarea activităților care impun o înregistrare ca agenție de rating de credit

31

Societățile care emit doar ratinguri private de credit sau punctaje de bonitate, precum și ratingurile de credit emise de băncile centrale nu intră în domeniul de aplicare al Regulamentului privind agențiile de rating de credit. Caseta 1 ilustrează diferența dintre un rating de credit și un punctaj de bonitate.

32

Numeroase societăți emit punctaje de bonitate și evaluări ale creditului la export sau acționează în calitate de consilieri în materie de investiții în general. Societățile care își desfășoară activitatea în domeniul serviciilor financiare sunt înregistrate și supravegheate de autoritățile naționale competente respective.

Caseta 1

Ratingul de credit și punctajul de bonitate

„Rating de credit” înseamnă o opinie, acordată pe baza unui sistem de clasificare bine stabilit și definit al categoriilor de rating, referitoare la bonitatea unei entități, a unei creanțe sau a unei obligații financiare, a unui titlu de creanță sau a unei acțiuni preferențiale și altor instrumente financiare ori a unui emitent de astfel de creanțe sau obligații financiare, titluri de creanță sau acțiuni preferențiale și alte instrumente financiare.

„Punctaj de bonitate” înseamnă un indicator al bonității derivat din sintetizarea și exprimarea datelor în mod exclusiv pe baza unui sistem sau model statistic prestabilit, fără vreo contribuție analitică suplimentară semnificativă, specifică fiecărui risc, din partea unui analist de rating.

33

ESMA are în structura sa un comitet tehnic privind agențiile de rating de credit¹⁷, care se reunește o dată la 1-2 luni. Activitatea de identificare a societăților care operează ca agenții de rating de credit în UE fără a fi înregistrate ca atare se numără sistematic printre punctele de pe ordinea de zi a acestui comitet. Comitetul reprezintă o rețea importantă pentru ESMA deoarece este un mijloc de identificare a entităților care ar trebui să se înregistreze ca agenții de rating de credit. Unele entități astfel identificate desfășurau într-adevăr activități care se încadrau în sfera Regulamentului privind agențiile de rating de credit și, prin urmare, au fost înregistrate ca agenții de rating de credit. Deși emiterea de ratinguri de către o societate care nu este înregistrată reprezintă o încălcare a Regulamentului privind agențiile de rating de credit în legătură cu care ESMA poate aplica o amendă, autoritatea nu a făcut uz deocamdată de această competență.

34

Monitorizarea asigurată de ESMA cu privire la activitățile care impun o înregistrare ca agenție de rating de credit nu era structurată și a fost realizată, în principal, de la caz la caz. În martie 2015, ESMA a adoptat o strategie specifică și un program de lucru¹⁸ pentru acest tip de activități.

Abordarea utilizată în prezent de Eurosistem nu garantează faptul că toate agențiile de rating de credit înregistrate pe lângă ESMA sunt pe picior de egalitate

35

Agențiile de rating de credit sunt societăți private cu un rol important pe piețele financiare. Există diferiți factori care complică intrarea pe piața ratingurilor de credit. O bună reputație construită pe o perioadă lungă de timp reprezintă un avantaj concurențial. Investitorii tind să prefere ratingurile de credit emise de agenții bine-cunoscute, întrucât înțelegerea metodologiei care stă la baza acestor ratinguri necesită resurse. În mod similar, emitenții tind să solicite ratinguri de credit de la agențiile care sunt cele mai utilizate și în care investitorii au cea mai mare încredere.

36

Unul dintre avantajele aduse de supravegherea pieței ratingurilor de credit constă în faptul că acest proces oferă utilizatorilor de ratinguri de credit o oarecare asigurare cu privire la calitatea activității agențiilor de rating. De altfel, lipsa concurenței pe piața ratingurilor de credit reprezenta un motiv de îngrijorare¹⁹ și unul dintre principalele motive ale înființării ESMA a constat în asigurarea unor condiții de concurență cu adevărat echitabile pentru toți actorii de pe piața ratingurilor de credit.

37

Eurosistemul²⁰ este un actor important pe piețele financiare. În cadrul operațiunilor sale de politică monetară, acesta asigură lichidități pentru sistemul financiar. De asemenea, Eurosistemul acordă credite contrapărților eligibile²¹ doar contra unor garanții reale²², care trebuie să respecte standarde ridicate de creditare. Pentru a realiza această evaluare de credit²³, Eurosistemul ia în considerare informații provenite din mai multe surse:

οratingurile de credit emise de instituțiile externe de evaluare a creditului²⁴;

οsistemele interne de evaluare de credit ale băncilor centrale naționale;

οsisteme bazate pe ratinguri interne;

οfurnizori terți de instrumente de rating.

38

Eurosistemul acceptă în prezent ratingurile emise de doar patru instituții externe de evaluare a creditului. Pentru ca ratingurile emise de o agenție să fie acceptate de Eurosistem, aceasta trebuie să fie înregistrată sau certificată de către ESMA, trebuie să îndeplinească anumite criterii operaționale și trebuie să asigure o acoperire corespunzătoare. Pe lângă aceasta, Eurosistemul acceptă în prezent două agenții de rating de credit mai mici drept furnizori de instrumente de rating. Aceste instrumente au însă doar o valoare limitată pentru agențiile respective, în comparație cu acceptarea ca instituție externă de evaluare a creditului.

39

În urma interviurilor realizate cu participanți la piața ratingurilor de credit, a reieșit că agențiile de rating de credit mai mici din Europa consideră că înregistrarea în calitate de instituție externă de evaluare a creditului în cadrul Eurosistemului este foarte importantă pentru dezvoltarea viitoare a activităților lor, în special în ceea ce privește intrarea pe piața ratingurilor de credit pentru finanțarea structurată²⁵, care este, de departe, cel mai important segment de piață din perspectiva veniturilor și profiturilor agențiilor de rating. Cu toate acestea, abordarea Eurosistemului susține în realitate structura unei piețe pe două niveluri, în care agențiile mici de rating de credit nu pot concura pe picior de egalitate cu marile agenții. În special, criteriul referitor la „acoperirea corespunzătoare” constituie o barieră eficace în calea intrării pe piață²⁶.

40

Abordarea urmată în prezent de Eurosistem, care constă în „recunoașterea” agențiilor de rating de credit, este similară mai degrabă cu supravegherea agențiilor de rating de credit – o misiune încredințată de legiuitorul UE exclusiv către ESMA – decât cu o procedură administrativă pentru acceptarea de „furnizori” de ratinguri de credit. În comparație cu abordarea urmată de Eurosistem, US Federal Reserve acceptă, în cea mai mare parte dintre cazuri, ratinguri de la toate cele zece agenții înregistrate de SEC.

15Moody’s apare de două ori în listă deoarece, după înregistrarea inițială a mai multor agenții din grupul Moody’s pe lângă autoritățile naționale competente, ESMA a înregistrat în 2014 agenția Moody’s Investor Services EMEA Ltd.

16Cerința ca o tranzacție comercială să fie aprobată de cel puțin două persoane. De exemplu: separarea diferitelor funcții, verificarea încrucișată, controlul dublu al activelor, duble semnături etc.

17Comitetul tehnic este format din reprezentanți ai autorităților naționale competente și a fost instituit pentru a oferi asistență autorității la pregătirea deciziilor de politică legate de supravegherea agențiilor de rating de credit. Comitetul acordă consiliere tehnică, contribuind la elaborarea de standarde tehnice, orientări și recomandări.

18De exemplu, ESMA va adresa în mod regulat agențiilor de rating de credit înregistrate și altor părți interesate solicitări de informații legate de potențiali emitenți de rating în UE și va efectua de două ori pe an căutări extensive pe internet.

19UE a luat măsuri pentru a spori concurența pe piața ratingurilor de credit în Europa. Regulamentul privind agențiile de rating de credit abordează chestiunea unei concurențe intensificate în cuprinsul mai multor alineate. Parlamentul European a solicitat în repetate rânduri Comisiei Europene să analizeze posibilitatea creării unei rețele europene a agențiilor de rating. La 5 mai 2014, Comisia a aprobat un raport adresat Parlamentului European și Consiliului cu privire la fezabilitatea creării în UE a unei rețele de agenții de rating de credit mai mici [COM(2014) 248 final].

20Eurosistemul reprezintă autoritatea monetară a zonei euro și este compus din Banca Centrală Europeană și băncile centrale naționale ale statelor membre. Obiectivul principal al Eurosistemului constă în menținerea stabilității prețurilor. Acesta vizează, în egală măsură, protejarea stabilității financiare și promovarea integrării financiare europene.

21Aceste contrapărți eligibile trebuie să îndeplinească anumite cerințe stabilite la articolele 55-57 din Orientarea BCE/2014/60.

22Activele constituite ca garanție reală pentru Eurosistem în cadrul operațiunilor de credit efectuate de băncile centrale trebuie să îndeplinească anumite criterii.

23Cadrul de evaluare de credit aferent Eurosistemului definește procedurile, normele și tehnicile necesare pentru a asigura standarde înalte de creditare pentru toate activele eligibile.

24Instituțiile externe de evaluare a creditului sunt agenții de rating de credit, care furnizează ratinguri și probabilități de nerambursare în scopuri de reglementare.

25Instrumentele de finanțare structurată recurg la entități juridice și comerciale complexe pentru a transfera riscurile. Acestea pot rezulta, de exemplu, în urma unei tranzacții de securitizare, în care un grup de active este utilizat pentru a crea un nou instrument financiar cu caracteristici specifice.

26Îndeplinirea acestui criteriu presupune o cerere pentru ratinguri de credit din partea unei game largi de emitenți, în special de la cei activi pe piața finanțării structurate. Este puțin probabil însă ca acești emitenți să solicite astfel de servicii de la agenția respectivă de rating dacă aceasta nu este acceptată încă de Eurosistem.

Partea II – Planificare și managementul riscurilor

Procesul de planificare axat pe riscuri nu garantează întru totul faptul că ESMA își valorifică pe deplin resursele

41

Entitățile supravegheate nu pot fi verificate tot timpul; prin urmare, este foarte important să existe un sistem rațional pe baza căruia să se decidă ce aspecte trebuie urmărite și când. ESMA utilizează deci pentru activitățile sale de supraveghere un proces de planificare bazat pe o analiză a riscurilor, urmărind să se asigure de faptul că resursele sale limitate sunt utilizate în modul cel mai eficace posibil. Acest proces poate fi împărțit în trei etape (a se vedea figura 5):

(i)analiza riscurilor ar trebui să permită identificarea domeniilor în care pot să existe situații de neconformitate;

(ii)prioritizarea riscurilor ar trebui să permită identificarea domeniilor cu grad ridicat de risc care urmează să fie vizate de activitățile de supraveghere;

(iii)planul de lucru pentru activitățile de supraveghere ar trebui să aloce resursele în funcție de priorități pentru anul următor.

Figura 5

Procesul de evaluare anuală a riscurilor aplicat de ESMA

Sursa: Curtea de Conturi Europeană, pe baza informațiilor comunicate de către ESMA.

Identificarea riscurilor este exhaustivă, dar există probleme de trasabilitate

ESMA aplică o abordare exhaustivă pentru identificarea riscurilor, …

42

ESMA își organizează procesul de evaluare a riscurilor în funcție de o matrice cuprinzând 13 domenii de risc, care sunt grupate în patru categorii de risc (a se vedea figura 6). Aceste domenii de risc tratează teme generale, care acoperă, la rândul lor, aspecte mai detaliate. De exemplu, domeniul de risc referitor la gestionarea conflictelor de interese cuprinde peste nouă teme detaliate, precum influența acționarilor sau a membrilor Consiliului de administrație și caracterul adecvat al informațiilor publicate.

Figura 6

Categorii de risc, domenii de risc și teme specifice

Sursa: Curtea de Conturi Europeană, pe baza informațiilor comunicate de către ESMA.

43

Evaluarea anuală a riscurilor este principala modalitate de identificare a acestora. Evaluarea se bazează pe informațiile dobândite în cursul anului cu privire la agențiile de rating de credit și pe analiza documentelor prezentate de acestea în cursul anului. Pe baza acestor informații, persoanele responsabile de analiza riscurilor, împreună cu personalul cu atribuții de supraveghere, elaborează o fișă de evaluare pentru fiecare agenție de rating supravegheată. Aceste fișe permit agregarea tuturor riscurilor cunoscute și clasificarea lor în funcție de nivelul de importanță.

44

Fișele de evaluare sunt încorporate într-un tablou anual al riscurilor, care prezintă nivelul de risc, pe domenii de risc, pentru fiecare agenție de rating supravegheată. Sunt elaborate tablouri specifice separate ale riscurilor pentru marile agenții de rating și pentru toate agențiile de rating de credit mai mici, pentru a ține seama de impactul diferit asupra pieței. Aceste tablouri ale riscurilor sunt utilizate pentru a identifica riscurile sistematice existente pe piața agențiilor de rating.

45

Pe lângă evaluarea anuală a riscurilor, ESMA utilizează analize ad-hoc ale riscurilor. Acestea pot fi declanșate de orice eveniment relevant de pe piața agențiilor de rating sau de analiza unor date de rating ori a unor informații de pe piața de credite. Scopul acestui tip de analize este de a identifica, în timp util, domenii specifice de preocupare pentru agențiile de rating individuale sau pentru grupurile de agenții care se ocupă de același produs de rating sau orice evoluții ale pieței care ar putea declanșa o redefinire a priorităților activităților de supraveghere.

46

ESMA a intensificat în mod progresiv utilizarea analizelor ad-hoc ale riscurilor. Recent, mai multe analize de acest tip au fost declanșate ca urmare a constatărilor ESMA. Toate analizele au ajutat ESMA să identifice domenii cu grad ridicat de risc, precum și domenii în care echipa de supraveghere ar trebui să își îmbunătățească cunoștințele cu privire la anumite aspecte.

… însă documentația este insuficientă din mai multe puncte de vedere

47

În domeniul managementului riscurilor, informațiile disponibile ar trebui să fie documentate într-un mod corespunzător și ușor de înțeles. În egală măsură, motivele de preocupare și constatările detaliate, precum și justificarea de la baza modificării nivelurilor de risc trebuie să fie bine documentate. Pentru a asigura o supraveghere eficace, cadrul instituit ar trebui să ofere personalului de supraveghere posibilitatea de a reexamina evoluția riscurilor și modul în care acestea au fost luate în considerare²⁷.

48

Fișele de evaluare oferă o evaluare agregată pentru fiecare domeniu de risc. Chiar dacă un rezultat al evaluării agregate este înregistrat, nu există o documentație aferentă evaluărilor realizate cu privire la temele detaliate din cadrul fiecărui domeniu de risc. Acest lucru poate duce la pierderea unor informații și complică urmărirea modului în care riscurile secundare au fost reflectate în riscurile mai ridicate.

49

Orientările privind evaluarea riscurilor stabilesc documentele care trebuie consultate atunci când se elaborează fișele de evaluare. Totuși, munca subiacentă nu este documentată în mod corespunzător și nu există dovezi că aceasta este verificată în vreun fel.

50

În cazul în care nivelul de risc dintr-o fișă de evaluare se modifică, ESMA nu păstrează niciun fel de evidențe cu privire la motivele modificării respective. Deciziile cu privire la aceste modificări sunt luate verbal, în cadrul reuniunilor informale între personalul cu atribuții de supraveghere și echipa de analiză a riscurilor.

Domeniile cu risc ridicat nu erau acoperite suficient în toate cazurile

51

Pe baza fișelor de evaluare, a tablourilor riscurilor și a informațiilor obținute în urma analizelor ad-hoc ale riscurilor, ESMA elaborează un raport privind riscurile, adresat Consiliului supraveghetorilor. În acest raport sunt identificate domeniile cu grad ridicat de risc, cu alte cuvinte chestiunile fundamentale care urmează a fi tratate în mod prioritar în activitatea de supraveghere. Programul anual de lucru stabilește domeniile asupra cărora ESMA își va concentra activitățile de supraveghere.

52

Abordarea ESMA bazată pe analiza riscurilor a fost introdusă după primul an de activități de supraveghere. Această abordare nu a fost însă aplicată în mod sistematic la început. Anumite domenii cu grad ridicat de risc menționate în fișele de evaluare a riscurilor și în rapoartele de risc adresate Consiliului supraveghetorilor ar fi beneficiat de pe urma unor acțiuni de supraveghere suplimentare.

53

Acoperirea limitată a anumitor riscuri ridicate s-ar fi justificat în cazul în care resursele pe care le avea la dispoziție ESMA pentru activități de supraveghere ar fi fost utilizate pentru a acoperi alte domenii cu risc ridicat sau în cazul în care o acțiune imediată ar fi necesitat excesiv de multe resurse. Totuși, în anumite investigații au fost incluse și domenii cu risc mai scăzut, deși alte domenii cu risc mai ridicat ar fi necesitat evaluări suplimentare.

54

Mai mult, investigațiile nu au acoperit pe deplin riscurile considerate prioritare în cadrul procesului anual de evaluare a riscurilor, din cauza unei asimetrii între domeniile de risc și modul de desfășurare a investigațiilor. În fișele de evaluare, în tablourile riscurilor și în raportul privind riscurile, acestea erau organizate în funcție de teme, cum ar fi riscurile strategice sau riscurile legate de externalizare. Cu toate acestea, subiectele de investigație sunt structurate în principal în jurul unor clase de active, cum ar fi datoria suverană sau datoria bancară. Astfel, obiectivele urmărite de investigații nu corespund în totalitate cu riscurile identificate.

Având în vedere resursele de care dispune ESMA, îndeplinirea tuturor obligațiilor legale foarte solicitante este dificilă

55

La sfârșitul anului 2014, unitatea responsabilă de agențiile de rating de credit avea 26 de angajați, dintre care 15 aveau sarcini legate de supraveghere, iar patru se ocupau de analiza riscurilor. Restul personalului desfășura în principal activități legate de politici. Având în vedere numărul restrâns de angajați și volumul tot mai mare de cerințe de reglementare, a fost foarte dificil pentru ESMA să asigure o acoperire adecvată a verificărilor cu privire la conformitatea cu regulamentul²⁸.

27Standardul internațional IEC 31010:2009, secțiunea 5.5.

28De exemplu, în domenii precum tehnologia informației, controalele interne, metodologiile sau conflictele de interese.

Partea III – Supravegherea

Supravegherea continuă și investigațiile desfășurate de ESMA

56

După ce au fost înregistrate, toate agențiile de rating de credit fac obiectul unei supravegheri continue. Obiectivul urmărit prin supravegherea continuă constă în identificarea rapidă a entităților supravegheate în cazul cărora există îndoieli cu privire la respectarea cerințelor aplicabile.

57

ESMA aplică o abordare de supraveghere bazată pe analiza riscurilor. Intensitatea, amploarea și tipul activităților de supraveghere depind de riscurile prezentate de diferiții participanți la piață (a se vedea figura 7). Problemele potențiale identificate în cadrul supravegherii continue pe bază documentară sunt analizate și, dacă este necesar, se desfășoară activități suplimentare de investigație.

Figura 7

Activitățile de supraveghere

Sursa: Curtea de Conturi Europeană, pe baza dispozițiilor Regulamentului privind agențiile de rating de credit.

58

Activitățile de supraveghere continuă pe care le derulează ESMA cuprind analiza informațiilor primite periodic de la entitățile supravegheate, analiza informațiilor primite din surse externe (autorități, concurenți, plângeri, presă etc.), clarificările aduse în urma întrebărilor primite de la agențiile de rating, precum și comunicarea cu conducerea acestora pe toată durata ciclului de supraveghere. Tabelul 3 prezintă sarcinile de supraveghere ale ESMA ca parte a procesului de supraveghere continuă.

Tabelul 3

Sarcinile ESMA în cadrul procesului de supraveghere continuă

Analiza informațiilor
Examinarea informațiilor transmise periodic de agențiile de rating (trimestrial, semestrial)

Examinarea informațiilor publicate periodic de agențiile de rating de credit

Examinarea notificărilor primite din partea agențiilor în conformitate cu Regulamentul privind agențiile de rating de credit (de exemplu, notificarea modificărilor semnificative ale condițiilor pentru înregistrarea inițială)

Monitorizarea regulată a informațiilor puse la dispoziția publicului pe site-urile web ale agențiilor de rating

Rapoarte/alerte primite de la echipa de analiză a riscurilor din cadrul ESMA

Contacte regulate
Vizite periodice la agențiile de rating de credit (organizate după primirea informațiilor semestriale)

Ciclul contactelor cu agențiile (vizite periodice și reuniuni cu personalul-cheie din cadrul agențiilor: responsabilii de conformitate, de funcția de evaluare internă, de auditul intern și de managementul riscurilor, directorul executiv și directorii neexecutivi independenți. Frecvența acestor vizite depinde de dimensiunea agenției de rating)

Alte atribuții
Analize aprofundate (monitorizarea domeniilor de risc potențiale identificate în urma analizei informațiilor și a contactelor periodice)

Tratarea plângerilor primite de la părți terțe

Monitorizarea planurilor de acțiuni corective elaborate în urma investigațiilor

Interacțiunea cu agențiile de rating – răspunsul la întrebările adresate ad-hoc de acestea

Sursa: Curtea de Conturi Europeană, pe baza informațiilor comunicate de către ESMA.

59

În plus față de supravegherea continuă a agențiilor de rating de credit, ESMA selectează în mod regulat domenii de risc legate de conformitatea acestora cu cerințele, în vederea derulării unor investigații suplimentare (în principal, investigații de natură generală), pe baza propriilor sale evaluări ale riscurilor. Investigațiile generale presupun, de obicei, inspecții la fața locului. O imagine de ansamblu a investigațiilor efectuate de ESMA la fața locului este prezentată în anexa III. Acestea pot fi clasificate în două mari categorii:

–investigații tematice axate pe anumite aspecte comune mai multor agenții de rating mari; și

–investigații individuale la anumite agenții, care acoperă aspecte specifice.

Procesul de supraveghere a fost elaborat și pus în aplicare, dar are nevoie de timp pentru a ajunge la maturitate

60

O supraveghere eficace presupune:

(i)o politică exhaustivă de supraveghere, care stabilește în linii mari procesul de supraveghere, combinând metode in situ și ex situ de desfășurare a activităților de supraveghere;

(ii)orientări interne cuprinzătoare și metodologii care să ajute personalul în activitatea sa zilnică;

(iii)colectarea și analiza informațiilor;

(iv)monitorizarea eficace a activității efectuate și a măsurilor corective luate de agențiile de rating ca răspuns la constatări.

ESMA a stabilit baze solide pentru o supraveghere eficace a agențiilor de rating de credit

61

Bunele practici arată că autoritățile de supraveghere ar trebui să dispună de o metodologie pentru determinarea și evaluarea naturii, a impactului și a sferei riscurilor la care sunt expuse entitățile supravegheate, inclusiv în ceea ce privește activitatea principală, profilul de risc și mediul de control intern. Activitățile in situ și ex situ sunt clasificate în funcție de prioritatea lor, pe baza rezultatelor acestei evaluări²⁹.

62

Principiile generale ale activității desfășurate de ESMA au fost stabilite în manualul și în ghidul său în materie de supraveghere (Supervision Manual și Supervision Handbook). Acestea sunt instrumente de referință utile și servesc ca orientări practice pentru echipele de supraveghere ale ESMA în legătură cu modul de desfășurare a unei supravegheri eficace și eficiente în contextul Regulamentului privind agențiile de rating. Manualul ESMA conține o descriere detaliată a investigațiilor ca metodă de supraveghere. De asemenea, acesta prezintă informații detaliate cu privire la diferitele etape și enumeră informațiile minime solicitate în planul de proiect, precum și toți ceilalți pași necesari care trebuie urmați la fața locului și în cursul etapei de raportare (a se vedea figura 8).

Figura 8

Principalele etape ale unei investigații

Sursa: Curtea de Conturi Europeană, pe baza manualului și a ghidului ESMA în materie de supraveghere.

Orientările interne și instrumentele de monitorizare ar putea fi dezvoltate în continuare pentru a sprijini activitatea de supraveghere continuă

63

Orientările interne ar trebui să specifice în mod clar frecvența și sfera examinărilor efectuate. În plus, ar trebui elaborate politici și proceduri în materie de examinare de natură să garanteze faptul că examinările au loc într-un mod riguros și coerent, urmărind obiective clare.

64

Manualul și ghidul de supraveghere conțin doar o descriere generală a procesului de supraveghere continuă, nu definesc tipurile exacte de sarcini de supraveghere care trebuie să fie desfășurate de ESMA și nici nu includ informații cu privire la frecvența acestor sarcini.

65

ESMA elaborează planuri anuale ale activităților de supraveghere pentru perioada următoare. Autoritatea nu dispunea însă de planuri individuale de supraveghere pentru fiecare agenție de rating de credit, care să conțină informații cu privire la sarcinile de supraveghere care urmează a fi efectuate pe o bază anuală. Mai mult, nu am identificat calendare suficient de predefinite în care să fie stabilită frecvența minimă a controalelor periodice de supraveghere care ar urma să fie efectuate pentru fiecare agenție de rating de credit.

66

Regulamentul privind agențiile de rating de credit stabilește un set clar de norme pe care ESMA trebuie să le supravegheze, însă ESMA nu recurge în mod sistematic la fișe de verificare ca instrument de supraveghere. În plus, multe autorități naționale competente utilizează chestionare și fișe de verificare în cadrul activității lor de supraveghere.

67

Pe lângă aceasta, diferitele echipe de supraveghere nu își documentează activitatea într-un mod standardizat, iar activitatea de supraveghere continuă desfășurată este dificil de urmărit, la fel ca și analiza și concluziile derivate pe baza acestei activități.

68

ESMA a creat și un „dosar al criteriilor”. Acesta urmărește „asigurarea coerenței”, permițând evaluatorilor „să consulte deciziile adoptate de ESMA în trecut” în cursul procesului de înregistrare și, ulterior, în cadrul activităților de supraveghere. Acest dosar conține, printre altele, e-mailuri din partea Serviciului juridic, deciziile anterioare ale ESMA și corespondența internă legată de problemele întâlnite în timpul procesului de înregistrare și al activității de supraveghere. Inițiativa este lăudabilă, dar structura acestui dosar nu asigură utilizarea sa ca sursă de orientări cuprinzătoare pentru activitatea zilnică a supraveghetorilor.

ESMA administrează un volum imens de informații în materie de supraveghere, dar nu dispune de un instrument informatic special pentru înregistrarea și prelucrarea acestor date

69

ESMA tratează două categorii de informații:

–informații ad-hoc (modificări semnificative ale condițiilor de înregistrare inițială, plângeri din partea terților, întrebări de la agențiile de rating etc.);

–informații periodice transmise către ESMA pe bază trimestrială și semestrială (informații privind veniturile și costurile agențiilor de rating, modificări ale personalului-cheie din cadrul agențiilor de rating, procese-verbale ale consiliilor de administrație, rapoarte de audit intern, rapoarte din partea funcției de evaluare internă etc.).

70

ESMA a creat un dosar pentru înregistrarea analizei informațiilor primite periodic de la toate agențiile de rating de credit supravegheate (a se vedea caseta 2).

71

Crearea acestui dosar este o inițiativă lăudabilă, care permite urmărirea volumului imens de informații în materie de supraveghere primite, însă este complicat și greu de urmărit. În plus, dosarul respectiv nu are un „proprietar” și orice persoană din echipa de supraveghere îi poate edita, modifica sau șterge conținutul, fără să fie păstrată o evidență a modificărilor aduse și a persoanelor care au operat modificările respective.

72

Întrucât nu dispune de un instrument informatic specific pentru înregistrarea informațiilor primite și pentru documentarea și analiza activității de supraveghere, ESMA a creat o structură care pare să fie utilizată în principal ca modalitate de stocare a informațiilor primite de la agențiile de rating de credit. Nu am putut identifica însă pentru toate cazurile dovezi ale unei analize detaliate efectuate cu privire la informațiile primite. Autoritățile naționale competente au declarat că dispun toate de un sistem informatic specific care permite documentarea activității lor de supraveghere și care facilitează stocarea informațiilor în cadrul organizației.

Caseta 2

Exemple de date monitorizate

οteleconferințele și reuniunile desfășurate cu agențiile de rating de credit;

οnotificări;

οnoutăți privind modificările aduse metodologiilor, scalelor de rating și structurii corporative, provenite de la personalul agențiilor și de pe site-urile web;

οveniturile și costurile agențiilor de rating, rotația personalului și alte date privind personalul;

οrapoarte privind conformitatea, rapoarte de audit intern, situații financiare auditate, procese-verbale ale Consiliului de administrație; și

οrapoartele privind transparența agențiilor de rating de credit.

Sursa: Curtea de Conturi Europeană, pe baza informațiilor comunicate de către ESMA.

Obținerea unei descrieri a controalelor de supraveghere efectuate s-a dovedit a fi dificilă

73

Modul în care ESMA își documentează investigațiile nu furnizează dovezi suficiente cu privire la toate etapele intermediare desfășurate. Prin urmare, este dificil pentru ESMA să monitorizeze și să demonstreze că toate sarcinile sunt realizate corespunzător și în conformitate cu obiectivele investigațiilor. În special, documentele de lucru nu indicau cum au fost evaluate toate probele necesare.

74

După încheierea unei investigații, ESMA trimite agențiilor de rating respective scrisori conținând constatările preliminare și/sau finale. Manualul de supraveghere sugerează că scrisorile ar trebui să facă trimitere la temeiul legal specific. O astfel de trimitere la temeiul legal al fiecărei constatări ar permite agențiilor de rating de credit să înțeleagă mai bine riscurile legate de conformitate care sunt identificate în scrisori. Cu toate acestea, de obicei, constatările comunicate de ESMA nu conțineau referințe legale la articolele relevante din regulamente.

75

ESMA urmărește modul în care agențiile de rating pun în aplicare planurile de acțiuni corective. Această monitorizare este documentată cu ajutorul unui tabel de urmărire a situației, pentru fiecare investigație și agenție de rating de credit. ESMA nu dispune de o abordare armonizată pentru documentarea analizelor și a observațiilor personalului din aceste tabele (de exemplu, pentru identificarea probelor specifice care demonstrează că o agenție de rating a pus în aplicare în mod suficient o acțiune necesară).

Există progrese reale, dar gradul de acoperire în domeniile tematice analizate nu este încă adecvat

76

Abordarea de supraveghere bazată pe analiza riscurilor implică faptul că numai unele riscuri pot fi acoperite de activitățile de supraveghere ale ESMA. Controalele de supraveghere vor diferi deci în funcție de tematica abordată. Pentru a completa evaluarea procesului de supraveghere al ESMA, am ales două domenii tematice în vederea unei examinări aprofundate:

(i)metodologiile, modelele și principalele ipoteze de rating utilizate de agențiile de rating; și

(ii)conflictele de interese pe piața agențiilor de rating de credit.

77

Alegerea a fost motivată de importanța acestor teme pentru funcționarea pieței agențiilor de rating. Metodologiile constituie piatra de temelie a procesului utilizat de aceste agenții pentru atribuirea ratingurilor și a perspectivelor de rating. Conflictele de interese au fost identificate ca fiind unul dintre principalele puncte slabe de pe piața ratingurilor de credite înainte de criza creditelor ipotecare subprime. Această analiză ne-a permis, în egală măsură, să facem un bilanț al activității ESMA din acești ultimi patru ani care au trecut de la crearea sa.

Metodologiile au fost supravegheate, dar nu toate domeniile erau acoperite, iar cerințele nu erau întotdeauna clare

78

O agenție de rating de credit trebuie să precizeze în cererea sa de înregistrare care sunt tipurile de rating de credit pe care le va emite³⁰. De asemenea, solicitantul trebuie să prezinte documentația necesară pentru metodologiile și modelele sale. Pe baza acestor informații, ESMA evaluează dacă metodologiile și modelele agențiilor de rating de la momentul înregistrării sunt conforme cu cerințele prevăzute de Regulamentul privind agențiile de rating de credit și de regulamentul delegat de completare.

79

Agențiile de rating de credit au obligația de a utiliza metodologii de rating care să fie riguroase, sistematice, continue și supuse validării bazate pe experiența anterioară, inclusiv pe baza controalelor a posteriori. ESMA are obligația de a examina periodic conformitatea fiecărei agenții de rating cu aceste cerințe de reglementare.

Cerințele de reglementare referitoare la metodologii nu sunt întotdeauna definite

80

Regulamentul privind agențiile de rating de credit nu conține definiții sau criterii legate de cerințele de reglementare pentru metodologii. Un regulament delegat al Comisiei³¹ stabilește standardele tehnice de reglementare pentru evaluarea de către ESMA a cerințelor de reglementare în ceea ce privește metodologiile. În rapoartele publicate care prezintă concluziile investigațiilor desfășurate cu privire la metodologii, ESMA a prezentat exemple de conținut metodologic pentru a oferi actorilor din sector orientări cu privire la așteptările sale din acest domeniu. Cu toate acestea, unii termeni utilizați în aceste standarde ar necesita clarificări suplimentare, cu scopul de a îmbunătăți înțelegerea comună, de către ESMA și de către agențiile de rating, a cerințelor de reglementare legate de metodologii.

Supravegherea metodologiilor de către ESMA nu acoperea toate aspectele metodologiilor aplicate de agențiile de rating de credit

81

În cursul supravegherii continue pe care o desfășoară și în cadrul investigațiilor sale aprofundate, ESMA verifică modul în care agențiile de rating pun în aplicare cerințele de reglementare referitoare la metodologii.

82

Supravegherea continuă asigurată de ESMA este concepută în așa fel încât evaluarea conformității agențiilor de rating cu cerințele de reglementare legate de metodologii se concentrează asupra existenței unor controale interne corespunzătoare în cadrul agențiilor de rating, cum ar fi:

–o funcție internă independentă responsabilă de evaluarea periodică a metodologiilor, a modelelor și a principalelor ipoteze de rating;

–membri independenți în consiliile de administrație sau de supraveghere ale agențiilor de rating, responsabili pentru monitorizarea eficacității sistemelor de control intern ale agenției, inclusiv eficiența funcției de evaluare internă;

–documentarea evaluărilor periodice ale metodologiei și documentarea procedurilor care stau la baza acestora.

83

Prin urmare, evaluarea pe care o realizează ESMA cu privire la cerințele metodologice trebuie să fie completată cu investigații aprofundate. Având în vedere resursele de care dispune ESMA și numărul mare de metodologii care trebuie supravegheate³², autoritatea recurge la evaluări ale riscurilor pentru a selecta subiectele investigațiilor referitoare la cerințele metodologice. Tabelul 4 prezintă o imagine de ansamblu a evaluărilor cu privire la respectarea standardelor tehnice de reglementare în legătură cu metodologiile, evaluări realizate de ESMA în cadrul investigațiilor tematice. Acest tabel se bazează pe documentele ESMA.

Tabelul 4

Prezentare generală a evaluărilor privind cerințele metodologice realizate de ESMA în cadrul investigațiilor tematice

Cerințe de
reglementare
Examinarea proceselor de rating (2012)¹
Investigația privind ratingurile bancare (2013)
Investigația privind ratingurile suverane (2013)
Investigații la agențiile de rating de credit mici și mijlocii (2014)
Investigația privind ratingurile pentru finanțarea structurată (2014)

Caracter riguros
—
Evaluare parțială
Nu
Evaluare parțială
Evaluare parțială

Caracter sistematic și continuu în timp
—
Evaluare parțială
Nu
Nu
Da

Caracter continuu pentru diversele clase de active
—
Nu
Nu
Nu
Nu

Validarea pe baza experienței anterioare
—
Evaluare parțială
Nu
Evaluare parțială
Evaluare parțială

1Această investigație a fost finalizată înainte de adoptarea standardelor tehnice de reglementare.

Sursa: Curtea de Conturi Europeană, pe baza informațiilor comunicate de către ESMA.

84

Prin urmare, unele cerințe importante de reglementare legate de metodologii nu au fost încă examinate în cadrul investigațiilor tematice ale ESMA. De exemplu:

–ESMA a demarat abia în 2014 o analiză aprofundată a practicilor utilizate de sector pentru validarea metodologiilor; și

–ESMA nu a verificat cerințele de reglementare privind continuitatea ratingurilor în rândul diferitelor clase de active.

ESMA nu dispunea de o procedură formală pentru examinarea modificărilor aduse metodologiilor agențiilor de rating sau pentru cazurile în care o agenție de rating dorea să emită un nou tip de rating

85

În cazul în care o agenție de rating de credit, după ce a fost înregistrată, aduce o modificare semnificativă unei metodologii sau își extinde activitatea prin emiterea unor tipuri noi de rating de credit, aceasta trebuie să notifice ESMA. Trebuie remarcat însă că Regulamentul privind agențiile de rating de credit nu definește noțiunea de „modificare semnificativă”. În 2010, CESR a publicat un ghid³³ în care definește ceea ce era considerat ca o modificare semnificativă. În 2014, ESMA a definit acest concept într-un document intitulat „Întrebări și răspunsuri” referitor la punerea în aplicare a Regulamentului privind agențiile de rating de credit. În martie 2015, ESMA a actualizat această definiție³⁴, incluzând printre modificările aduse condițiilor de înregistrare inițială și modificările legate de „metodologiile, modelele sau ipotezele principale de rating”.

86

Deși ESMA a precizat cu claritate care sunt situațiile în care agențiile de rating au obligația de a trimite o notificare cu privire la o modificare semnificativă, aceasta nu dispunea de nicio procedură oficială pentru a analiza aceste notificări cu privire la noi metodologii sau la modificări semnificative aduse metodologiilor existente în perioada care a făcut obiectul auditului. În iunie 2015, ESMA a adoptat o procedură în care sunt descriși pașii care trebuie urmați atunci când este primită o notificare de la o agenție de rating cu privire la o metodologie.

ESMA nu a examinat încă anumite tipuri de conflicte de interese

87

Potrivit definiției OCDE, conflictul de interese este o situație în care o persoană fizică sau juridică (privată sau publică) este în măsură să își exploateze în vreun fel funcția profesională sau calitatea oficială în vederea obținerii unui beneficiu personal sau pentru persoana juridică respectivă.

88

Pe piața ratingurilor de credit, conflictele de interese sunt legate în special de influențele pe care părțile afectate le-ar putea avea asupra unui rating. Atât Comisia de anchetă a crizei financiare³⁵, cât și Organizația Internațională a Reglementatorilor de Valori Mobiliare³⁶ au identificat acest aspect ca fiind unul dintre principalele puncte slabe în sectorul ratingurilor de credit înainte de criza creditelor ipotecare subprime.

89

În acest context, ESMA a evaluat măsurile luate de agențiile de rating pentru a evita conflictele de interese, analizând, printre altele, caracterul adecvat, eficacitatea și independența mai multor funcții de control intern. Există însă domenii care ar putea fi examinate în mod mai aprofundat în viitor:

(i)ESMA nu a examinat în suficientă măsură dacă este posibil ca serviciile auxiliare ale agențiilor de rating să fi influențat ratingurile și a desfășurat doar acțiuni limitate de supraveghere în acest domeniu³⁷;

(ii)s-au identificat doar dovezi limitate care să demonstreze că ESMA examinase posibilele conflicte de interese dintre agențiile de rating de credit și societățile de consultanță care făceau parte din același holding;

(iii)ESMA nu a examinat în mod structurat conflictele de interese legate de activitățile de tranzacționare și de tranzacțiile financiare ale analiștilor de rating. Personalul agențiilor de rating de credit implicat într-o acțiune de rating are acces la informații privilegiate înainte de publicarea acțiunii de rating. Prin urmare, agențiile de rating de credit trebuie să dispună de proceduri stabilite pentru a monitoriza activitățile de tranzacționare și portofoliile de titluri de valoare ale analiștilor de rating, cu scopul de a reduce riscul de utilizare abuzivă a informațiilor privilegiate. ESMA primește informații privind rezultatele acestei monitorizări, dar nu a testat procedurile instituite de agențiile de rating pentru a verifica corectitudinea informațiilor primite.

29Prin analogie, „Principiile de bază pentru supravegherea eficientă a sectorului bancar” publicate de Banca Reglementelor Internaționale ar putea fi aplicate și pentru supravegherea agențiilor de rating de credit.

30Punctul 8 din anexa II la Regulamentul delegat privind înregistrarea.

31Regulamentul delegat (UE) nr. 447/2012 al Comisiei din 21 martie 2012 de completare a Regulamentului (CE) nr. 1060/2009 al Parlamentului European și al Consiliului privind agențiile de rating de credit prin stabilirea unor standarde tehnice de reglementare pentru evaluarea conformității metodologiilor de rating (JO L 140, 30.5.2012, p. 14).

32În cazul celor mai mari trei agenții de rating de credit, ESMA a contabilizat peste 800 de metodologii pentru diferite clase de active și segmente de piață.

33CESR’s Guidance on Registration Process, Functioning of Colleges, Mediation Protocol, Information set out in Annex II, Information set for the application for Certification and for the assessment of CRAs systemic importance (Ghidul CESR privind procesul de înregistrare, funcționarea colegiilor, protocolul de mediere, informațiile prevăzute în anexa II, informațiile stabilite pentru cererea de certificare și pentru evaluarea importanței sistemice a agențiilor de rating), p. 16, ref. CESR/10-347.

34Orientări privind informațiile pe care agențiile de rating de credit trebuie să le transmită periodic către ESMA, 19 martie 2015.

35Comisia de anchetă a crizei financiare a examinat motivele crizei financiare ca parte a procesului legat de legea din SUA privind combaterea fraudei și recuperarea fondurilor (Fraud Enforcement and Recovery Act). Raportul a fost publicat în ianuarie 2011.

36Comitetul tehnic al IOSCO, Raportul privind criza creditelor ipotecare subprime, mai 2008.

37De exemplu, ESMA a constatat că publicarea de către agențiile de rating de credit a unor studii de cercetare poate limita independența analiștilor de rating. În cazul în care un comitet de rating trebuie să aprobe un rating la scurt timp după publicarea unui studiu de cercetare, este dificil pentru acest comitet să ia o decizie care nu este în conformitate cu concluziile studiului respectiv.

Partea IV – Publicarea informațiilor

Supravegherea de către ESMA a informațiilor cu caracter general făcute publice de agențiile de rating de credit

90

Unul dintre obiectivele Regulamentului ARC III este acela de a mări transparența agențiilor de rating de credit și a pieței ratingurilor de credit, în special în ceea ce privește politicile de stabilire a prețurilor aplicate de agenții, comisioanele pe care acestea le primesc, modul în care își desfășoară procesul de rating și modul în care își formulează concluziile. Transparența este asigurată prin publicarea unor informații complete și ușor accesibile.

91

Regulamentul privind agențiile de rating de credit impune acestora să facă publice două tipuri de informații: informații cu caracter general și informații periodice. Informațiile cu caracter general se referă la informațiile pe care agențiile de rating de credit trebuie să le facă publice, în principal prin intermediul site-urilor lor web; informațiile periodice se referă la informațiile în materie de supraveghere pe care agențiile de rating de credit trebuie să le transmită regulat către ESMA. O altă sursă importantă de informații sunt datele comunicate de ESMA părților interesate cu privire la activitățile sale de supraveghere.

ESMA a verificat periodic informațiile cu caracter general publicate de diferitele agenții de rating, dar o evaluare detaliată a acestor informații pentru ansamblul agențiilor a avut loc pentru prima oară la sfârșitul anului 2014

92

Regulamentul privind agențiile de rating de credit impune acestora să publice diverse tipuri de informații generale (a se vedea figura 9).

93

Publicarea informațiilor cu caracter general este un instrument important de comunicare între agențiile de rating de credit și utilizatorii ratingurilor de credit. Utilizatorii ar trebui să poată realiza o analiză proprie și să aplice diligența necesară corespunzătoare atunci când evaluează dacă se pot baza sau nu pe un anumit rating de credit. Aceștia ar trebui să fie în măsură să evalueze riscurile la care este expusă o agenție de rating, cum ar fi riscul unor conflicte de interese, riscului elaborării ratingurilor pe baza unor date de intrare de slabă calitate, riscurile încorporate în metodologii etc.

94

ESMA a examinat informațiile cu caracter general făcute publice de agențiile de rating în cursul activității sale de supraveghere continuă și ca parte a investigațiilor sale. O analiză detaliată a practicilor aplicate de agențiile de rating în legătură cu publicarea informațiilor generale a fost inițiată însă pentru prima dată în decembrie 2014.

Figura 9

Cerințe privind informațiile cu caracter general care trebuie publicate

Sursa: Curtea de Conturi Europeană, pe baza dispozițiilor Regulamentului privind agențiile de rating de credit.

Transparența pieței a fost afectată de restricții și de diferențele dintre practicile aplicate de agențiile de rating în legătură cu publicarea informațiilor

95

Am constatat unele neajunsuri ale practicilor legate de publicarea informațiilor cu caracter general.

96

Agențiile de rating de credit trebuie să pună la dispoziția publicului anumite informații (a se vedea figura 9). Ele se achită de această obligație în special prin intermediul site-urilor web. Am constatat că utilizatorii trebuie să creeze un cont folosind date cu caracter personal pentru a obține acces la unele dintre aceste site-uri web. Politicile în materie de confidențialitate ale acestor agenții de rating de credit precizează că datele cu caracter personal colectate de la utilizatori pot fi transmise unor părți terțe, ceea ce poate descuraja utilizatorii potențiali să creeze un cont.

97

Regulamentul privind agențiile de rating de credit nu obligă agențiile să facă publice informații confidențiale. În practică, acest lucru înseamnă că anumite părți ale unei metodologii nu trebuie neapărat să fie făcute publice. Apare astfel un paradox, în măsura în care o agenție de rating de credit poate alege să nu își publice metodologia completă dacă anumite informații sunt confidențiale, aceasta afectând capacitatea utilizatorilor de a-și realiza propriile demersuri de diligență necesară.

98

Agențiile de rating trebuie să pună la dispoziția publicului informații privind „metodologiile, modelele și principalele ipoteze pe care le utilizează în activitățile lor de rating de credit”. Am evaluat informațiile cu caracter general publicate de agențiile de rating de credit în domeniul metodologiilor, axându-ne pe patru tipuri de rating de credit: instituții financiare (bănci), entități suverane, produse de finanțare structurată [metodologia principală, credite de consum ABS (titluri de valoare garantate cu active) și RMBS (titluri garantate cu ipoteci asupra proprietăților imobiliare locative)] și obligațiuni garantate.

99

Agențiile de rating au respectat în general dispozițiile regulamentului și și-au făcut publice metodologiile. Formatul de publicare varia în mod considerabil între agențiile de rating, ceea ce limitează comparabilitatea. Această problemă ar fi putut fi parțial evitată dacă agențiilor li s-ar fi pus la dispoziție un formular standardizat de raportare pentru prezentarea metodologiilor. Ușurința cu care pot fi găsite documentele varia între diferitele agenții de rating de credit și între tipurile de rating. Pentru mai multe subcategorii din clasa ratingurilor pentru finanțarea structurată, agențiile au publicat doar o imagine de ansamblu a procesului de rating și lipseau informații importante privind metodologia. Prin urmare, ratingul a fost imposibil de reprodus.

Registrul central CEREP nu conține informații suficiente cu privire la performanța ratingurilor emise de agențiile de rating

Raportarea semestrială a datelor

100

Registrul central online al ESMA (CEREP) nu are un echivalent în alte jurisdicții cu competențe de reglementare. Prin intermediul acestei baze de date, ESMA oferă informații armonizate și ușor accesibile cu privire la performanța ratingurilor emise de toate agențiile de rating de credit înregistrate și certificate. Agențiile de rating de credit pun la dispoziție informații privind ratingurile lor anterioare în CEREP. ESMA publică semestrial statistici recapitulative privind performanța ratingurilor emise de agenții, pe baza datelor raportate de acestea. Datele respective includ, pentru un anumit orizont temporal și pentru o anumită clasă de active: statistici privind activitatea de rating, ratele de nerambursare și matricele de tranziție. CEREP conține statistici recapitulative utile pentru investitori și cercetători, bazate pe interogații cu filtre multiple pe care aceștia le pot adapta în funcție de nevoile lor. CEREP:

–nu publică alte statistici care sunt folositoare pentru utilizatori, cum ar fi ratele medii de nerambursare și matricele medii de tranziție; și

–nu include opțiuni de filtrare care să permită utilizatorilor să descarce printr-o singură acțiune statistici recapitulative rezultate din mai multe interogații.

101

Regulamentul privind agențiile de rating de credit prevede că ESMA trebuie să pună la dispoziția publicului informațiile raportate de agenții în CEREP³⁸. Informațiile calitative raportate de agențiile de rating de credit sunt publicate în CEREP, dar datele subiacente acestora, așa cum sunt raportate de agenții, nu apar în registru. Disponibilitatea pentru public a acestor date ar prezenta mai multe avantaje pentru utilizatorii CEREP. De exemplu, aceștia ar putea înțelege mai bine puterea predictivă a statisticilor recapitulative.

102

Regulamentul privind agențiile de rating de credit nu impune acestor agenții să monitorizeze emitenții/instrumentele financiare după ce le-au retras ratingurile aferente. Astfel, statisticile recapitulative din CEREP nu iau în considerare evenimentele de nerambursare survenite după retragerile de rating. Pentru a atenua această lipsă de informații, CEREP prezintă statistici în funcție de categoria în care se încadrează motivul retragerii³⁹. Cu toate acestea, unele statistici privind activitățile de rating arată o proporție ridicată de retrageri de rating neexplicate. Acest lucru subminează credibilitatea puterii predictive a statisticilor recapitulative respective.

103

ESMA desfășoară anumite controale automate cu privire la datele noi raportate către CEREP pentru a verifica integritatea acestora înainte de publicare. Cu toate acestea, ESMA nu efectuează niciun fel de controale înainte de publicare cu privire la exactitatea datelor (cum ar fi reconcilieri cu alte baze de date publice, cu bazele de date interne ale agențiilor de rating etc.). Aceste verificări ar fi utile deoarece:

–au existat cazuri de erori ale datelor și de corectări în CEREP;

–nu există niciun control public cu privire la aceste date. CEREP nu precizează dacă există corecții ale erorilor sau alte revizuiri ale datelor istorice raportate de agențiile de rating de credit către CEREP.

Informațiile calitative raportate

104

Informațiile nu au o structură comparabilă între agențiile de rating de credit care le raportează și nu permit utilizatorilor să identifice cazurile în care metodologiile au suferit modificări și situațiile în care ele au afectat ratingurile și performanța acestora. Acest lucru este important deoarece statisticile recapitulative din CEREP acoperă ratinguri anterioare care au fost poate emise pe baza unor metodologii diferite de cele prezentate în prezent în CEREP.

ESMA nu publică pe site-ul său web suficiente informații pentru utilizatorii de ratinguri

105

ESMA ar trebui să publice periodic informații referitoare la domeniile sale de activitate, asigurându-se că aceste informații sunt ușor accesibile. Am comparat informațiile disponibile pe site-ul web al ESMA și pe site-ul Serviciului pentru ratinguri de credit (Office of Credit Ratings) din cadrul SEC, care supraveghează agențiile de rating de credit înregistrate în SUA (denumite și „organizații de rating statistic recunoscute la nivel național”).

106

ESMA, de exemplu, nu publică pe site-ul său web toate actele legislative relevante (șase regulamente delegate nu sunt disponibile), în timp ce Serviciul pentru ratinguri de credit din cadrul SEC are o secțiune specifică cu linkuri către toate reglementările privind organizațiile de rating statistic recunoscute la nivel național (a se vedea anexa IV pentru mai multe detalii).

107

Documentația ESMA referitoare la agențiile de rating de credit poate fi consultată în două moduri: cu ajutorul unei simple liste de aproximativ 200 de documente, care nu oferă nicio posibilitate de selecție, sau cu ajutorul unei liste cu două filtre care contribuie doar în mică măsură la îmbunătățirea accesibilității. În schimb, site-ul web al SEC conține secțiuni specifice pentru fiecare tip de informații, ceea ce îl face mai ușor de utilizat.

108

Analiza site-ului web al ESMA arată că unele dintre actele legislative aplicabile nu sunt disponibile pe site. De asemenea, nu sunt disponibile unele documente utile, cum ar fi modelul de înregistrare și orientările pentru denunțători (a se vedea anexa IV).

38Articolul 11 alineatul (2) din Regulamentul privind agențiile de rating de credit.

39De exemplu, informații incorecte sau insuficiente, scadența creanței, falimentul, reorganizarea entității căreia i se atribuie ratingul, alte motive (neexplicate) etc.

Concluzii și recomandări

109

Concluzia noastră de ansamblu este că ESMA a stabilit baze solide pentru o supraveghere eficace a agențiilor de rating de credit din UE într-o perioadă scurtă de timp, dar că mai este loc de îmbunătățiri.

Înregistrarea

110

ESMA dispune de proceduri de înregistrare bine puse la punct. Cu toate acestea, procesul este în continuare greoi, din cauza împărțirii sale în două etape, și anume cea de verificare a caracterului complet al unei cereri și cea de verificare a conformității, astfel cum prevede regulamentul. Metodologiile de rating de credit ar trebui să fie riguroase, sistematice, continue și supuse validării. Probele auditate coroborau însă, în principal, caracterul riguros al metodologiilor (punctele 20-30).

Recomandarea 1

În cursul procesului de înregistrare, ESMA ar trebui să își documenteze în mod corespunzător evaluarea cu privire la toate cerințele de reglementare referitoare la metodologiile de rating de credit.

111

Normele din prezent ale Eurosistemului nu garantează faptul că toate agențiile de rating de credit înregistrate pe lângă ESMA sunt pe picior de egalitate. Eurosistemul acceptă în prezent ratinguri emise de patru agenții de rating de credit înregistrate la ESMA ca instituții externe de evaluare a creditului în temeiul cadrului Eurosistemului de evaluare a creditului (ECAF). Pentru ca ratingurile lor să fie acceptate de Eurosistem, agențiile de rating trebuie să îndeplinească criterii operaționale suplimentare, în plus față de înregistrarea sau certificarea de către ESMA. Această abordare creează o structură pe două niveluri a pieței, în care agențiile mici de rating de credit nu pot concura pe picior de egalitate cu marile agenții (punctele 35-40).

Managementul riscurilor și planificarea

112

ESMA dispune de o procedură bine stabilită pentru identificarea riscurilor. Lipsa unei piste de urmărire a documentației face însă dificilă înțelegerea motivelor de la baza reprioritizării anumitor riscuri. ESMA nu a examinat în mod suficient și sistematic toate domeniile cu grad ridicat de risc. Am constatat că resursele alocate activităților de supraveghere nu au ținut pasul în mod corespunzător cu cerințele tot mai solicitante din regulament (punctele 41-55).

Recomandarea 2

ESMA ar trebui să îmbunătățească trasabilitatea procesului de identificare a riscurilor, să țină un jurnal al modificărilor nivelului de risc și să documenteze prioritizarea riscurilor și motivele acesteia.

ESMA ar trebui să monitorizeze toate domeniile cu grad ridicat de risc, pentru care ar fi utile eforturi de supraveghere suplimentare.

Supravegherea continuă și investigațiile

113

ESMA a stabilit baze solide pentru abordarea sa în materie de supraveghere. Cu toate acestea, orientările ESMA referitoare la această activitate nu definesc tipurile exacte de sarcini de supraveghere continuă care trebuie să fie desfășurate și nici nu includ informații cu privire la frecvența acestor sarcini. ESMA a elaborat planuri anuale ale activităților de supraveghere pentru perioada următoare. Nu erau disponibile însă planuri detaliate privind sarcinile de supraveghere continuă pentru fiecare agenție de rating. ESMA nu dispune de standarde interne adecvate pentru documentarea activității de supraveghere, iar supravegherea continuă desfășurată este dificil de urmărit, la fel ca și analiza și concluziile derivate pe baza acestei activități (punctele 56-77).

114

De asemenea, documentația aferentă anumitor etape intermediare ale investigațiilor nu era completă. Documentația păstrată de ESMA cu privire la investigațiile auditate nu indică modul în care au fost evaluate toate probele necesare (punctele 56-77).

Recomandarea 3

Manualul și ghidul de supraveghere ale ESMA ar trebui să facă obiectul unei actualizări continue care să asigure includerea experienței și a cunoștințelor dobândite între timp.

ESMA ar trebui să elaboreze orientări interne pentru a asigura documentarea eficace a investigațiilor, astfel încât să demonstreze și să garanteze că toate concluziile sunt susținute de analize corespunzătoare ale elementelor de probă.

Implementarea unui instrument informatic specific pentru activitățile de supraveghere ar îmbunătăți schimbul de cunoștințe, ar clarifica responsabilitatea pentru diferitele sarcini, ar facilita examinarea activității desfășurate și ar îmbunătăți comunicarea în cadrul echipelor de supraveghere.

Metodologiile

115

ESMA examinează metodologiile agențiilor de rating de credit pe baza criteriilor de reglementare, atât prin supravegherea continuă exercitată, cât și prin intermediul investigațiilor. ESMA nu dispune însă de o procedură pentru a examina noile metodologii sau modificările semnificative aduse metodologiilor și notificate de către agențiile de rating de credit. ESMA se confruntă cu o serie de provocări în ceea ce privește interpretarea criteriilor metodologice și construirea unei înțelegeri comune împreună cu agențiile de rating în ceea ce privește respectarea acestora. Anumite criterii nu au fost încă examinate în profunzime (punctele 78-86).

Recomandarea 4

ESMA ar trebui să examineze toate aspectele importante legate de elaborarea și punerea în aplicare a metodologiilor agențiilor de rating de credit care nu au fost încă acoperite.

Conflictele de interese

116

ESMA nu a examinat în mod suficient anumite conflicte potențiale de interese. Deși primește numeroase informații de la agențiile de rating de credit cu privire la activitățile de tranzacționare și la portofoliile de titluri de valoare ale personalului din cadrul agențiilor, ESMA nu a examinat aceste informații într-un mod structurat. De altfel, această chestiune a fost discutată doar sporadic cu ocazia evaluărilor tematice și individuale (punctele 87-89).

Recomandarea 5

ESMA ar trebui să examineze în mod structurat sistemele instituite de agențiile de rating de credit pentru tratarea conflictelor de interese, în special a celor legate de activitățile financiare și de tranzacționare ale analiștilor de rating.

Pe lângă aceasta, ESMA ar trebui să testeze exactitatea informațiilor primite de la agențiile de rating de credit cu privire la conflictele de interese.

Publicarea informațiilor cu caracter general

117

ESMA a verificat periodic informațiile cu caracter general publicate de agențiile de rating de credit în cadrul supravegherii continue și al investigațiilor, însă o primă evaluare detaliată a acestor informații pentru ansamblul agențiilor a avut loc pentru prima oară la sfârșitul anului 2014 (punctele 90-94).

118

Am constatat că informațiile cu caracter general publicate de agențiile de rating de credit nu se ridică întotdeauna la cele mai înalte standarde și că publicarea lor, în special în ceea ce privește metodologiile și descrierile modelelor și ale principalelor ipoteze de rating, nu permite întotdeauna potențialilor utilizatori ai ratingurilor de credit să își realizeze propriile demersuri de diligență necesară (punctele 95-99).

Recomandarea 6

ESMA ar trebui să continue armonizarea practicilor în materie de publicare a informațiilor între agențiile de rating de credit. ESMA ar trebui să aibă în vedere elaborarea unor orientări suplimentare privind cerințele în materie de publicare a informațiilor în conformitate cu articolul 16 din Regulamentul nr. 1095/2010, în vederea îmbunătățirii practicilor globale de publicare a informațiilor utilizate de agențiile de rating de credit.

Informațiile publicate în CEREP

119

Datele publicate de ESMA în registrul central online CEREP conțin informații armonizate și ușor accesibile cu privire la performanța ratingurilor emise de toate agențiile de rating înregistrate și certificate, informații care nu au echivalent în alte jurisdicții cu competențe de reglementare. Cu toate acestea, am dori să ne exprimăm preocuparea cu privire la caracterul suficient al informațiilor publicate și cu privire la absența unor controale adecvate efectuate de către ESMA în legătură cu datele raportate către CEREP (punctele 100-104).

Recomandarea 7

ESMA ar trebui să monitorizeze și să îmbunătățească conținutul informațiilor publicate în CEREP pe baza celor mai bune practici în materie de publicare a performanței ratingurilor.

Informațiile publicate pe site-ul web al ESMA

120

De pe site-ul web al ESMA lipsesc anumite informații care ar putea fi utile pentru agențiile de rating, pentru potențialii noi participanți la piață și pentru utilizatorii de rating de credit. Site-ul web nu este bine structurat, iar informațiile disponibile sunt greu de găsit (punctele 105-108).

Recomandarea 8

ESMA ar trebui să publice toate actele legislative aplicabile și documentele relevante și să facă site-ul web mai ușor de utilizat.

Prezentul raport a fost adoptat de Camera IV, condusă de domnul Milan Martin CVIKL, membru al Curții de Conturi, la Luxemburg, în ședința sa din 24 noiembrie 2015.

Pentru Curtea de Conturi

Vítor Manuel da SILVA CALDEIRA
Președinte

Anexe

Anexa I

Structura de guvernanță a ESMA

Structura de guvernanță în materie de supraveghere a ESMA are patru niveluri. Tabelul de mai jos conține o prezentare generală a responsabilităților de la fiecare nivel.

Consiliul supraveghetorilor
Consiliul de administrație
Directorul executiv
Șef de unitate/de serviciu

Componență:
Șefii celor 28 de autorități naționale de supraveghere din UE + președintele ESMA + EIOPA + ABE + CERS + Comisia Europeană + SEE (Islanda, Liechtenstein și Norvegia)

Este principalul organ decizional al ESMA.

Responsabilități:

–adoptă planul anual de activitate în materie de supraveghere, care descrie toate investigațiile planificate, precum și activitățile de supraveghere continuă preconizate. În acest scop, consiliul primește un raport privind riscurile întocmit de echipa de supraveghere din cadrul ESMA. Raportul prezintă riscurile specifice pentru fiecare agenție de rating de credit într-o formă anonimizată;

–adoptă raportul anual al ESMA, care descrie activitățile de supraveghere ale autorității, pe baza raportului anual de activitate elaborat de echipa de supraveghere;

–adoptă alte rapoarte publice (informațiile prezentate Consiliului supraveghetorilor includ constatări mai detaliate decât cele prezentate în raportul public).

Componență:
Șase membri ai Consiliului supraveghetorilor, aleși de către și dintre membrii acestuia + președintele ESMA.

Responsabilități:

–supraveghează programul multianual de lucru al ESMA, bugetul acesteia și resursele umane;

–controlează punerea în aplicare a planului de activitate în materie de supraveghere;

–discută informațiile trimestriale furnizate de directorul executiv cu privire la activitatea de supraveghere: înregistrări, investigații în curs, constatări și acțiuni corective.

Responsabilități:

–urmărește activitatea de supraveghere desfășurată de ESMA;

–pune în aplicare planul anual de activitate în materie de supraveghere;

–asigură funcționarea serviciilor/unităților cu sarcini de supraveghere;

–semnează autorizațiile scrise sau deciziile privind investigațiile și inspecțiile;

–semnează deciziile prin care se solicită informații;

–aprobă planurile de acțiuni corective;

–raportează cu privire la activitățile de supraveghere ale ESMA în fața Consiliului de administrație și a Consiliului supraveghetorilor.

Responsabilități:

–propune un plan anual de activitate în materie de supraveghere și îl pune în aplicare după ce acesta a fost aprobat;

–semnează solicitările simple de informații;

–elaborează planurile de acțiune corective, deciziile și rapoartele publice care sunt transmise directorului executiv spre semnare sau în vederea transmiterii către nivelul ierarhic superior;

–se asigură că soliditatea deciziilor în materie de supraveghere este verificată în mod suficient prin intermediul discuțiilor cu privire la constatări;

–propune acțiuni corective împreună cu echipa de supraveghere competentă;

–introduce canale de comunicare care să permită supraveghetorilor să își exprime punctele de vedere și/sau preocupările în orice etapă a procesului de supraveghere;

–se asigură de faptul că agențiile de rating de credit supravegheate au posibilitatea de a prezenta observații cu privire la constatări și la acțiunile corective înainte de prezentarea raportului final.

Sursa: Curtea de Conturi Europeană, pe baza informațiilor comunicate de către ESMA.

Anexa II

Abordarea auditului

Pe lângă activitatea desfășurată de Curte, au fost contractați doi experți care să analizeze subiecte specifice din domeniul auditat. În plus, am solicitat unor autorități naționale competente selectate informații care să ne permită compararea practicilor în materie de supraveghere.

Unele dintre afirmațiile conținute în raportul nostru se bazează pe contribuțiile provenite din aceste rapoarte ale experților și pe rezultatele solicitărilor de informații adresate autorităților naționale competente.

Rapoartele experților

Unele aspecte ale domeniului auditat au un caracter complex și o natură specializată. Din acest motiv, Curtea a apelat la doi experți pentru analiza lor. Contribuțiile aduse de acești experți sunt legate de:

οanaliza cerințelor legate de publicarea metodologiilor, a modelelor și a principalelor ipoteze de rating utilizate de agențiile de rating de credit;

οanalizele cantitative privind performanța ratingurilor, realizate pe baza datelor de rating disponibile în baza de date CEREP a ESMA.

Analiza cerințelor legate de publicarea metodologiilor, a modelelor și a principalelor ipoteze de rating utilizate de agențiile de rating de credit

Activitatea efectuată de experți a inclus următoarele sarcini:

οanaliza cerințelor legate de publicarea metodologiilor, a modelelor și a principalelor ipoteze de rating utilizate de agențiile de rating de credit și o evaluare critică a măsurii în care normele și ghidurile ESMA oferă orientări clare și suficiente în ceea ce privește publicarea informațiilor;

οcompararea cerințelor UE legate de publicarea metodologiilor, a modelelor și a principalelor ipoteze de rating utilizate de agențiile de rating de credit cu normele similare aplicate de SEC (Comisia pentru Valori Mobiliare și Schimb din Statele Unite);

οpentru un eșantion de cinci agenții de rating de credit (care au fost selectate de către Curtea de Conturi Europeană) și pe baza informațiilor aflate la dispoziția publicului, experții:

•au analizat informațiile publicate în legătură cu metodologiile, modelele și principalele ipoteze de rating și le-au comparat cu cerințele privind publicarea informațiilor prevăzute de Regulamentul privind agențiile de rating de credit, urmărind să determine dacă dispozițiile acestuia au fost respectate, în special în ceea ce privește obligațiunile suverane și instrumentele de finanțare structurată;

•au evaluat în mod critic dacă informațiile publicate ofereau investitorilor detalii suficiente pentru a putea evalua metodologiile, modelele și principalele ipoteze de rating, încercând să stabilească, altfel spus, dacă un investitor putea să reefectueze calculele de la baza unui rating cu ajutorul informațiilor publicate cu privire la metodologiile, modelele și principalele ipoteze ale agenției de rating de credit și să obțină același rezultat;

•au evaluat dacă informațiile făcute publice ofereau unui investitor posibilitatea de a compara metodologiile, modelele și principalele ipoteze utilizate de agenția de rating pentru calcularea unui anumit rating (Curtea Europeană de Conturi a selectat un eșantion de ratinguri);

•au identificat bune practici în materie de publicare a informațiilor care ar putea fi partajate între agențiile de rating de credit.

Măsurarea cantitativă a performanțelor ratingurilor de credit emise de agențiile de rating de credit

Pe baza indicilor de performanță care figurează în CEREP, experții au evaluat:

οrelevanța, coerența (de exemplu, integralitatea și calitatea datelor) și comparabilitatea indicatorilor de performanță referitori la ratingurile de credit publicate de ESMA în CEREP;

οdeficiențele sau dificultățile apărute în legătură cu publicarea acestor date și îmbunătățirile/alternativele recomandate care ar putea fi utile pentru informarea investitorilor și/sau pentru cercetările academice;

οdiferite aspecte ale comparabilității indicilor cantitativi de performanță a ratingurilor, cum ar fi comparabilitatea de-a lungul timpului, între agențiile de rating, între diferitele clasele de active sau între regiunile geografice în care s-au acordat ratingurile, în vederea examinării puterii de distincție și de predicție a indicilor publicați; și

οinformațiile cantitative publicate în CEREP au fost evaluate și comparate cu alte informații publicate/baze de date aflate la dispoziția investitorilor/a mediului academic.

Solicitările de informații adresate mai multor autorități naționale competente selectate

Zece autorități naționale competente au fost invitate de către echipa de audit să răspundă la o serie de întrebări referitoare la practicile lor în materie de supraveghere. Întrebările au vizat abordarea generală utilizată pentru supravegherea instituțiilor financiare și sarcinile acestor autorități legate de înregistrarea agențiilor de rating.

Cele mai importante întrebări adresate în cadrul acestui demers sunt enumerate mai jos:

οCare sunt tipurile de activități de supraveghere desfășurate de instituția dumneavoastră și care este frecvența acestora?

οCum sunt identificate în instituția dumneavoastră activitățile de supraveghere continuă?

οExistă în cadrul instituției dumneavoastră un sistem informatic specific pentru activitățile de supraveghere care să fie utilizat pentru documentarea acestora și pentru stocarea informațiilor?

οCum este documentată în instituția dumneavoastră analiza informațiilor periodice publicate?

οInstituția dumneavoastră elaborează instrucțiuni și orientări pentru entitățile supravegheate? În caz afirmativ, cum sunt acestea comunicate?

οInstituția dumneavoastră efectuează vizite la fața locului la agențiile de rating de credit în cursul procesului de înregistrare?

οCum evaluează instituția dumneavoastră conformitatea metodologiilor utilizate de agențiile de rating cu cerințele prevăzute de Regulamentul privind agențiile de rating de credit?

οCum determină instituția dumneavoastră, în calitate de autoritate de supraveghere financiară, dacă un rating emis de o agenție este un rating privat sau unul public? Cum vă asigurați de faptul că ratingurile private nu sunt utilizate în scopuri de reglementare?

Sinteza abordării auditului

Temele auditului
Criterii de audit
Probe de audit

(i)Procesul de înregistrare a tuturor agențiilor de rating potențiale s-a desfășurat în mod corect și cât mai eficient posibil?

(i)Cerințele legale și obiectivele prevăzute în Regulamentul privind agențiile de rating de credit, precum și în regulamentele delegate de completare (standarde tehnice)

(ii)Ghidul ESMA privind înregistrarea agențiilor de rating de credit

((i)Analiza procesului de înregistrare

(ii)Analiza unor dosare de înregistrare selectate

(iii)Interviuri cu personalul-cheie

(iv)Vizite de informare la mai multe agenții de rating selectate

(v)Consultarea autorităților naționale competente printr-o solicitare de informații cu privire la practicile lor

(vi)Compararea cu practicile utilizate de SEC (SUA)

(ii)A elaborat și implementat ESMA un proces solid de planificare și de evaluare a riscurilor pentru activitățile sale de supraveghere?

(i)Manualul și ghidul interne ale ESMA în materie de supraveghere

(i)Analiza evaluării riscurilor realizate de ESMA

(ii)Analiza documentelor de planificare internă ale ESMA

(iii)Interviuri cu personalul-cheie

(iv)Consultarea autorităților naționale competente printr-o solicitare de informații cu privire la practicile lor

(iii)Punerea în aplicare a cadrului de supraveghere reflectă problemele identificate în activitățile agențiilor de rating, inclusiv cele legate de independența consiliilor de rating și de prevenirea conflictelor de interese?

(i)Cerințele legale și obiectivele prevăzute în Regulamentul privind agențiile de rating de credit, precum și în regulamentele delegate de completare (standarde tehnice)

(ii)Manualul și ghidul interne ale ESMA în materie de supraveghere

(iii)Principiile și orientările relevante ale IOSCO

(i)Analiza dosarelor referitoare la activitatea de supraveghere continuă

(ii)Analiza dosarelor de supraveghere și a documentelor interne, în special a evaluărilor tematice și individuale

(iii)Interviuri cu personalul-cheie

(iv)Vizite de informare la mai multe agenții de rating selectate

(v)Consultarea autorităților naționale competente printr-o solicitare de informații cu privire la practicile lor

(vi)Compararea cu practicile utilizate de SEC (SUA)

(iv)Publică ESMA și agențiile de rating de credit informații suficiente și cu valoare adăugată pentru părțile interesate, în special pentru Parlamentul European, cu privire la activitățile de supraveghere?

(i)Cerințele legale și obiectivele prevăzute în Regulamentul privind agențiile de rating de credit, precum și în regulamentele delegate de completare (standarde tehnice)

(ii)Manualul și ghidul interne ale ESMA în materie de supraveghere

(i)Analize cantitative ale informațiilor referitoare la ratinguri din baza de date CEREP

(ii)Analiza bazei de date Socrat

(iii)Evaluarea realizată de experți externi cu privire la cerințele legate de publicarea informațiilor referitoare la metodologiile, modelele și principalele ipoteze de rating

(iv)Evaluarea realizată de experți externi cu privire la indicatorii de performanță a ratingurilor din baza de date CEREP

(v)Consultarea autorităților naționale competente printr-o solicitare de informații cu privire la practicile lor

Sursa: Curtea de Conturi Europeană.

Anexa III

Principalele constatări și recomandări formulate în urma investigațiilor desfășurate de ESMA

2012
2013
2014

Investigație tematică:
Procesele utilizate de S&P, Moody’s și Fitch pentru emiterea ratingurilor suverane, a ratingurilor bancare și a ratingurilor pentru obligațiunile garantate
Investigație individuală:
Guvernanța corporativă și controalele interne din cadrul unei agenții de rating de credit
Investigație tematică:
Procesul de evaluare, implementare și publicare a metodologiilor de rating bancar aplicat de S&P, Moody’s și Fitch
Investigație individuală:
Controalele desfășurate de o agenție de rating cu privire la publicarea ratingurilor
Investigație tematică:
Procesul de emitere a ratingurilor suverane aplicat de S&P, Moody’s și Fitch
Investigație tematică:
Emiterea ratingurilor pentru finanțarea structurată de către Fitch, Moody’s, S&P și DBRS
Două investigații tematice: guvernanța corporativă și funcțiile de control din cadrul a 14 și, respectiv, a 4 agenții de rating de credit mici și mijlocii

–Procesele interne ale agențiilor de rating de credit nu sunt documentate suficient.

–Rată ridicată de rotație a personalului și resurse insuficiente de personal în anumite linii de activitate.

–Funcțiile de control intern ar trebui îmbunătățite.

–Rolurile și sarcinile membrilor independenți ai Consiliului de administrație ar trebui să fie îmbunătățite.

–Metodologia era prezentată în mai multe documente diferite, care nu erau ușor de găsit pe site-urile web ale agențiilor de rating de credit.

–Sistemele informatice ar trebui să fie puse în aplicare în mod corespunzător și verificate.

–Independența anumitor directori nu era asigurată.

–Consiliul de administrație ar trebui să evalueze în mod continuu sistemele de control intern și să intensifice comunicarea cu funcțiile de control.

–Resursele alocate funcțiilor de control intern ar trebui să fie monitorizate din perspectiva gradului lor de adecvare.

–Clarificarea competențelor și a procedurilor de lucru ale funcției de evaluare internă.

–Clarificarea documentației care trebuie trimisă comitetelor de rating.

–Nu toate elementele care au influențat ratingurile au fost incluse în metodologie.

–Informațiile făcute publice nu erau suficiente: nu erau publicate unele instrumente noi, anumite criterii și unele metodologii vechi.

–Factorii calitativi și cantitativi, modelele și datele istorice nu au fost înregistrate corespunzător.

–Evaluarea anuală a metodologiilor nu era suficientă.

–Ratingurile nu erau monitorizate după modificarea metodologiei de rating utilizate.

–Unele informații utilizate pentru a justifica ratingurile de credit nu mai erau de actualitate.

–Modificările aduse ratingurilor ar trebui să fie făcute publice în mod transparent și în timp util.

–Arhitectura informatică și mecanismul de control ar trebui să susțină în mod adecvat continuitatea și regularitatea publicării ratingurilor.

–Procesul de diseminare a ratingurilor ar trebui să fie monitorizat.

–Responsabilitățile din cadrul procesului de publicare a ratingurilor ar trebui să fie documentate și alocate în mod clar.

–Consiliul de administrație și funcția de evaluare erau implicate în activități de rating.

–Conflictele de interese nu erau suficient controlate în cazul analiștilor care se ocupau de ratingurile suverane și care erau implicați în activități de cercetare.

–Entitățile cărora li se acordă ratinguri nu dispuneau întotdeauna de posibilitatea de a depune o contestație înainte de publicarea ratingului.

–Părți terțe neautorizate aveau acces la acțiuni de rating care urmau să fie desfășurate.

–Deficiențe constatate la nivelul controalelor de autorizare și acces la sistemele informatice.

–Intervale lungi de timp între deciziile de rating și publicarea acestora.

–Responsabilități importante de analiză au fost încredințate unor angajați debutanți sau unor noi angajați.

–Lipsa unor controale de calitate cu privire la informațiile utilizate și primite de la furnizorii de date.

–Aplicare incompletă a întregii metodologii în cursul procesului de monitorizare a ratingurilor.

–Informațiile publicate cu privire la diferitele cadre analitice utilizate erau insuficiente.

–Întârzieri la finalizarea evaluărilor anuale ale ratingurilor.

–Funcția de evaluare internă, inclusiv evaluarea metodologiilor, a modelelor și a principalelor ipoteze de rating, ar trebui să fie consolidată astfel încât să asigure independența.

–Membrii Consiliului de administrație au cunoștințe limitate cu privire la obligațiile reglementare, numărul de reuniuni ale consiliului nu este suficient și există doar o interacțiune limitată cu funcția de control.

–Activitățile de monitorizare a directorilor independenți din cadrul Consiliului de supraveghere ar trebui să fie consolidate.

–Consiliile de administrație și de supraveghere ar trebui să fie în conformitate cu Regulamentul privind agențiile de rating de credit.

–Funcția de conformitate și cea de evaluare internă ar trebui să fie independente. Analiștii de rating, acționarii sau personalul cu atribuții legate de dezvoltarea activității nu ar trebui să fie implicați în aprobarea metodologiilor.

–Funcția de asigurare a conformității ar trebui să dispună de resurse adecvate, iar funcțiile și responsabilitățile aferente ar trebui să fie alocate în mod clar.

–Procedurile interne de validare și control a posteriori al metodologiilor ar trebui să fie mai clare și mai detaliate.

–Notificarea acțiunii de rating către entitatea căreia i se acordă ratingul nu era conformă cu regulamentul în cazul anumitor agenții de rating și antrena un risc crescut de scurgere a unor informații confidențiale, precum și riscul ca emitentul să influențeze decizia agenției de rating.

Sursa: Curtea de Conturi Europeană, pe baza informațiilor comunicate de către ESMA.

Anexa IV

Comparație între site-urile web ale autorităților de supraveghere din UE și din SUA

ESMA (secțiunea referitoare la agențiile de rating)
Site-ul web al SEC (secțiunea dedicată Serviciului pentru ratinguri de credit)

1.Disponibilitatea și accesibilitatea reglementărilor relevante:

Codul de bune practici privind transparența politicilor monetare și financiare elaborat de FMI recomandă ca textele reglementărilor și orice alte directive și orientări cu aplicabilitate generală emise de autoritățile financiare¹ să fie ușor accesibile publicului.

–Sunt disponibile numai Regulamentul privind agențiile de rating de credit (Regulamentul UE nr. 1060/2009) și una dintre cele trei modificări aduse acestuia.

–Cele șase regulamente delegate de completare a Regulamentului privind agențiile de rating de credit nu sunt disponibile.

–Regulamentele nu sunt ușor de găsit deoarece nu există o secțiune specifică pentru acestea. Există două opțiuni:

•derularea unei liste de 180 de documente în subsecțiunea consacrată agențiilor de rating, fără nicio opțiune de a aplica filtre de căutare;

•ieșirea din secțiunea privind agențiile de rating și accesarea secțiunii generice Documents, unde pot fi utilizate două filtre (unul dintre acestea conține opțiuni care nu sunt aranjate în ordine alfabetică).

–Pe pagina web a Serviciului pentru ratinguri de credit există o secțiune specială dedicată reglementărilor din domeniul valorilor mobiliare (Securities Laws), care conține linkuri directe la toate reglementările privind organizațiile de rating statistic recunoscute la nivel național.

2.Disponibilitatea și accesibilitatea rapoartelor privind agențiile de rating de credit:

„Autoritățile financiare ar trebui să elaboreze periodic rapoarte publice privind modul în care sunt urmărite obiectivele generale de politică”² și „autoritățile financiare ar trebui să elaboreze periodic un raport public privind principalele evoluții din sectorul (sectoarele) sistemului financiar în legătură cu care acestea au responsabilități conferite.”³

–Există două tipuri de rapoarte:

•raportul anual al ESMA cu privire la supravegherea agențiilor de rating de credit;

•rapoarte ad-hoc.

–Nu există o secțiune specifică pentru aceste rapoarte. Pot fi utilizate aceleași două opțiuni:

•derularea listei de documente din secțiunea dedicată agențiilor de rating de credit;

•ieșirea din secțiunea privind agențiile de rating, accesarea secțiunii Documents și apoi utilizarea filtrelor.

–Acest site web conține o secțiune consacrată rapoartelor publice (Public Reports), care sunt clasificate în funcție de tipul de raport:

•Rapoarte și studii ale personalului

•Orientări pentru personal

•Rapoarte anuale adresate Congresului

•Rapoartele anuale de examinare

3.Publicarea numelor agențiilor de rating de credit înregistrate:

În UE, Regulamentul privind agențiile de rating de credit prevede că ESMA „publică pe site-ul său internet o listă a agențiilor de rating de credit înregistrate în conformitate cu prezentul regulament.”⁴

–Există o secțiune specifică pentru lista agențiilor de rating înregistrate și certificate, unde utilizatorii pot găsi numele agențiilor, țara de reședință, statutul (agenție înregistrată sau certificată) și data efectivă a înregistrării.

–Există o secțiune specifică denumită Division Resources, unde utilizatorii pot găsi o listă a organizațiilor de rating statistic recunoscute la nivel național înregistrate, precum și data înregistrării.

4.Publicarea tipurilor de rating emise de fiecare agenție de rating de credit:

În UE, Regulamentul privind agențiile de rating de credit prevede că obiectivul său este de „a spori integritatea, transparența […] activităților de rating de credit, contribuind la […] buna funcționare a pieței interne și asigurând, în același timp, un nivel ridicat de protecție a consumatorilor și a investitorilor.”⁵ Publicarea diferitelor tipuri de rating contribuie la creșterea transparenței ratingurilor de credit.

–Nu există informații ușor accesibile cu privire la tipurile de rating emise în prezent de agențiile de rating.

–ESMA publică însă un raport anual intitulat „Calcularea cotelor de piață în sensul articolului 8d din Regulamentul privind agențiile de rating de credit”, în care utilizatorii pot găsi aceste informații. Dacă este vorba despre ratinguri nesolicitate sau dacă agenția de rating nu a obținut venituri în anul respectiv pentru acest tip de rating, aceste informații nu vor apărea în raport.

–În secțiunea consacrată organizațiilor de rating statistic recunoscute la nivel național înregistrate, există o decizie de înregistrare (order granting registration) pentru fiecare astfel de organizație, care precizează tipurile de rating emise de agenția respectivă la momentul înregistrării, precum și orice retrageri ulterioare.

5.Publicarea formularului sau a modelului de înregistrare:

Un acces direct la modelul de formular de înregistrare ar permite noilor agenții de rating să înțeleagă mai bine procesul de înregistrare, încurajându-le astfel să depună o cerere.

–Modelul de formular de înregistrare nu este disponibil pe site-ul web.

–Echipa responsabilă de agențiile de rating de credit trimite formularul după ce agenția solicitantă a contactat ESMA.

–Formularul de înregistrare a organizațiilor de rating statistic recunoscute la nivel național este disponibil pentru public pe site-ul web și este ușor de găsit în secțiunea denumită Examination Resources.

6.Accesul la informații publicate de agențiile de rating de credit conform reglementărilor:

Agențiile de rating de credit au obligația de a face publice mai multe tipuri de informații. De exemplu, în UE, Regulamentul privind agențiile de rating de credit prevede că agențiile de rating de credit trebuie să publice un raport anual privind transparența, care să conțină informații referitoare la structura juridică, la deținerea capitalului agenției, la mecanismele de control intern, la statisticile privind alocarea personalului etc. Pentru ca aceste informații să reprezinte o resursă utilă și să îi ajute pe utilizatorii ratingurilor de credite „să [nu] se bazeze fără reflecție pe acestea [și] să realizeze propria lor analiză cu mare grijă și să dea dovadă de vigilența necesară”, investitorii trebuie să știe despre existența acestor informații publice.

–Site-ul web al ESMA nu face nicio referire la informațiile pe care agențiile de rating de credit au obligația de a le publica pe site-urile lor web.

–Organizațiile de rating statistic recunoscute la nivel național au obligația de a face publice anumite părți din formularul de înregistrare și formularul anual de certificare. Secțiunea denumită Forms NRSRO de pe site-ul web al Serviciului pentru ratinguri de credit conține linkuri către site-urile web ale agențiilor de rating de credit, unde utilizatorii pot găsi aceste formulare.

7.Orientări adresate denunțătorilor:

Disponibilitatea unor informații și orientări specifice pentru denunțători facilitează informarea autorității de reglementare cu privire la posibile abateri și/sau încălcări ale reglementărilor.

–Nu sunt disponibile orientări specifice. În secțiunea de pe site consacrată agențiilor de rating, figurează o adresă de e-mail unde pot fi trimise întrebări: CRA-info@esma.europa.eu. Această adresă poate fi utilizată și pentru depunerea unei plângeri.

–Există un link la site-ul web al Serviciului pentru denunțuri (Office of the Whistleblower), unde pot fi găsite numeroase informații.

Sursa: Curtea de Conturi Europeană.

1Autoritățile financiare se referă la mecanismele instituționale create pentru reglementarea, supravegherea și controlul sistemelor financiare și de plată, inclusiv al piețelor și instituțiilor, cu scopul de a promova stabilitatea financiară, eficiența pieței și protecția activelor clienților și a consumatorilor – Anexă: Definiția anumitor termeni, Cod de bune practici privind transparența politicilor monetare și financiare: declarație de principii, Fondul Monetar Internațional, 1999.

2Principiul 6.3 din Codul de bune practici privind transparența politicilor monetare și financiare: declarație de principii, Fondul Monetar Internațional, 1999.

3Principiul 7.1 din Codul de bune practici privind transparența politicilor monetare și financiare: declarație de principii, Fondul Monetar Internațional, 1999.

4Articolul 18 alineatul (3).

5Articolul 1.

Răspunsurile ESMA

Sinteză

VI

ESMA a luat o decizie conștientă de a îndeplini funcția de supraveghere bazată pe riscuri, pornind de la prezumția că nu toate riscurile pot fi înlăturate, ci mai degrabă că acțiunile de supraveghere trebuie să vizeze identificarea și abordarea riscurilor cu cel mai mare potențial de a dăuna investitorilor și, în general, stabilității financiare.

Abordarea bazată pe riscuri, adoptată de ESMA, vizează alocarea de resurse celor mai importante domenii și a fost introdusă după primul an de desfășurare a activității sale de supraveghere.

De atunci, toate domeniile cu grad ridicat de risc, care au fost identificate pentru agențiile de rating de credit cu impact ridicat, au fost abordate fie prin investigații, fie prin supraveghere continuă.

Cadrul ESMA bazat pe riscuri cuprinde trei faze interdependente:

(i)identificarea și evaluarea riscurilor;

(ii)prioritizarea riscurilor; și

(iii)definirea acțiunilor de supraveghere pentru abordarea riscurilor prioritare.

Acest cadru este construit în jurul a 13 indicatori de risc, iar ESMA efectuează anual un exercițiu strategic pentru a defini planul de lucru anual pentru activitatea de supraveghere, care stabilește prioritățile și acțiunile pentru anul următor. Din 2012, un indicator de risc a fost identificat în total de 39 de ori ca prezentând un grad ridicat de risc pentru agențiile de rating de credit cu impact ridicat.

Patru dintre aceste riscuri identificate au fost abordate prin intermediul supravegherii continue. Celelalte 35 de domenii de risc au fost verificate printr-o investigație individuală sau tematică în anul următor identificării.

Tipul investigației (individuală sau tematică) depinde, printre alte considerente, de complexitatea și particularitatea riscului identificat. În plus, deși investigația se concentrează pe domeniile cu grad ridicat de risc identificate, caracterul interdependent al domeniilor de risc poate declanșa includerea în investigație a domeniilor de risc identificate ca având un grad de risc mai scăzut.

Pe lângă exercițiul strategic anual, ESMA realizează permanent o monitorizare și o evaluare a riscurilor. În cazul în care, în afara exercițiului strategic, sunt observate noi riscuri în cadrul supravegherii noastre continue (analiza informațiilor periodice, analiza plângerilor, notificări privind modificări ale condițiilor inițiale de înregistrare, interviuri periodice etc.) și al monitorizării pieței, se va efectua un exercițiu de (re)stabilire a priorităților pentru a se asigura că resursele sunt alocate riscurilor care prezintă cel mai mare potențial de a dăuna investitorilor și, în general, stabilității financiare.

ESMA recunoaște că o evidență mai cuprinzătoare a documentației este necesară pentru a sprijini prioritizarea riscurilor pe tot parcursul anului.

VII

Manualul și ghidul de supraveghere ale ESMA au rolul de a stabili cadrul de supraveghere al acesteia, de a descrie procesele de supraveghere și etapele și principiile comune care trebuie urmate în aceste procese.

În aceste documente sunt stabilite sarcinile minime de supraveghere ce urmează să fie îndeplinite pe tot parcursul anului, care pot fi planificate. Cu toate acestea, tipurile exacte de sarcini de supraveghere și frecvența acestora nu pot fi stabilite în prealabil, dat fiind caracterul imprevizibil al unor acțiuni de supraveghere, determinate de evoluția profilului de risc al fiecărei agenții de rating de credit.

Supravegherea este prin natura sa un exercițiu dinamic și, în conformitate cu cadrul său bazat pe riscuri, ESMA trebuie să adapteze prioritățile activității sale de supraveghere în funcție de natura evolutivă a sectorului și de riscurile constatate. Din acest motiv, în prezent, manualul și ghidul de supraveghere sunt mereu completate de: strategii și planuri de lucru stabilite anual pentru agențiile de rating de credit cu cel mai mare grad de risc, care cuprind acțiunile care trebuie întreprinse și termenele lor specifice; reuniuni periodice în cadrul unui ciclu de participare stabilit anual și comunicat agențiilor de rating de credit; planuri de proiect pentru fiecare investigație.

În opinia ESMA, toate aceste documente constituie un set complet de norme și orientări care permit flexibilitatea necesară pentru a adapta abordarea de supraveghere a ESMA și pentru a utiliza în cel mai eficient mod instrumentele de supraveghere.

ESMA recunoaște că evidența analizelor efectuate cu privire la informațiile periodice primite de la agențiile de rating de credit ar putea fi îmbunătățită. În acest sens, unitatea responsabilă de agențiile de rating de credit este în prezent în curs de a elabora un nou instrument pentru monitorizarea continuă a informațiilor și pentru evaluarea riscurilor. Acest instrument va permite stocarea contribuțiilor și a analizelor din partea supraveghetorilor în documente specifice, prin punerea în aplicare a modelelor structurate, consolidând astfel practicile de păstrare a evidențelor atât pentru analiza efectuată, cât și pentru riscurile identificate.

Cu toate acestea, ESMA constată că practicile de păstrare a evidențelor pe care le-a stabilit în ultimii ani au fost utile pentru îndeplinirea obligațiilor sale de reglementare și au reflectat nevoile interne ale organizației. De exemplu, chiar dacă ESMA nu înregistrează în scris la nivel intern toate etapele intermediare ale analizei sale în timpul investigațiilor, toate constatările și elementele de probă sunt bine documentate în scrisorile trimise agențiilor de rating de credit.

Prin urmare, deși ESMA recunoaște că documentația și instrumentele sale de monitorizare ar putea fi îmbunătățite în continuare, autoritatea consideră că până în prezent acestea au fost eficiente și i-au permis să rețină informațiile pertinente utile în procesul de luare a deciziilor.

VIII

ESMA a pus în aplicare o abordare bazată pe riscuri, care are drept scop stabilirea priorităților activităților de supraveghere în conformitate cu riscurile identificate pentru a asigura o alocare eficientă și eficace a resurselor.

Conflictele de interese și metodologiile se numără printre indicatorii de risc evaluați în cadrul ESMA privind riscurile.

ESMA evaluează permanent riscul metodologic în cadrul supravegherii sale continue, în care primește și analizează periodic informații foarte variate referitoare la metodologii. Atunci când acești indicatori de risc au fost identificați ca prezentând un grad ridicat de risc în agențiile de rating de credit, ESMA i-a inclus în mod sistematic în acțiunile sale de supraveghere, inclusiv, de exemplu, investigația tematică a metodologiilor bancare, în care ESMA a evaluat conformitatea cu cerințele de utilizare a metodologiilor care sunt riguroase, sistematice, continue și care fac obiectul unei proceduri de validare.

În plus, ESMA a evaluat, de asemenea, conformitatea metodologiilor cu cerințele Regulamentului privind agențiile de rating de credit, în cadrul altor investigații, cu toate că riscul metodologic nu a fost punctul central, iar nivelul analizelor efectuate a variat în funcție de domeniul de aplicare al anchetei. În 2015, ESMA a efectuat, de asemenea, o investigație în ceea ce privește validarea metodologiilor. Pentru informații suplimentare, consultați răspunsul formulat de ESMA la punctele 81-84.

În ceea ce privește conflictele de interese, întregul Regulament privind agențiile de rating de credit vizează abordarea conflictelor de interese și majoritatea dispozițiilor stabilite în temeiul acestui regulament sunt legate de responsabilitatea agenției de rating de credit de a asigura independența activităților sale de rating (evitarea, identificarea, gestionarea și publicarea conflictelor). De la începutul activității sale de supraveghere, ESMA a concentrat eforturi semnificative de supraveghere asupra evaluării măsurilor puse în aplicare de agențiile de rating de credit, pentru a evita conflictele de interese. Prin urmare, majoritatea interacțiunilor cu agențiile de rating de credit și constatările făcute în urma investigațiilor ESMA sunt legate de dispozițiile Regulamentului privind agențiile de rating de credit referitoare la independență și evitarea conflictelor de interese. Acest lucru reiese clar și din rapoartele anuale publice ale ESMA și planurile de lucru în care aceasta identifică riscurile majore de supraveghere pe care se va concentra în următorii ani și oferă informații cu privire la principalele probleme identificate în cursul investigațiilor anterioare. În mod similar, cele două anunțuri publice emise de ESMA, în iunie 2014 și, respectiv, iunie 2015, se referă ambele la cazuri de încălcare a dispozițiilor Regulamentului privind agențiile de rating de credit referitoare la măsuri de asigurare a independenței și de evitare a posibilelor conflicte de interese. Pentru informații suplimentare, consultați răspunsul formulat de ESMA la punctele 87-89.

Având în vedere toate considerațiile de mai sus, ESMA este mulțumită că a alocat resursele necesare pentru a aborda riscurile identificate în ceea ce privește metodologiile și conflictele de interese. ESMA va continua să monitorizeze aceste domenii și va lua măsurile necesare în domeniile în care apar riscuri semnificative.

X

Mandatul ESMA în ceea ce privește registrul central (CEREP) în temeiul Regulamentului privind agențiile de rating de credit este de a colecta date referitoare la performanțele anterioare de la fiecare agenție de rating de credit și de a le pune la dispoziția utilizatorilor pe un site web central.

Cu toate că CEREP nu include o listă exhaustivă a tuturor statisticilor posibile, prin efectuarea mai multor interogări, utilizatorii pot prelua de fapt diverse statistici suplimentare care sunt utilizate în mod curent în domeniu. Această abordare a fost aleasă întrucât utilitatea statisticilor are un pronunțat caracter subiectiv și depinde în mare măsură de obiectivul final al utilizatorului, care poate varia considerabil.

ESMA ar dori să sublinieze că sunt stocate în baza de date și, în cele din urmă, accesibile în CEREP numai datele admise în urma unor controale extinse de validare încorporate în instrumentul de colectare a datelor (50 de controale la nivelul 1 și 50 de controale la nivelul 2) și a unor controale sistematice privind caracterul lor complet. În plus față de asigurarea calității datelor, aceste etape asigură standardizarea și comparabilitatea datelor transmise, precum și consecvența în timp.

Odată ce datele trec de aceste verificări inițiale și sunt salvate în baza de date, se vor efectua în permanență controale ad-hoc pentru a se asigura în continuare coerența și calitatea datelor. Faptul că nu există nicio armonizare sistematică cu alte baze de date este o consecință directă a faptului că pentru datele din CEREP nu există identificatori comuni. Această problemă va fi soluționată în cadrul punerii în funcțiune a platformei europene de rating (European Rating Platform – ERP), întrucât standardul tehnic de reglementare (Regulatory Technical Standard – RTS) aferent include cerința de raportare, dacă este necesar, a identificatorilor la nivel mondial (cum ar fi identificatorii entităților juridice, codurile BIC, codurile ISIN etc.).

În plus, trebuie remarcat faptul că, în mod ad-hoc și în măsura posibilului, ESMA verifică validitatea datelor prin confruntarea cu alte baze de date.

XI (a)

ESMA acceptă această recomandare.

ESMA recunoaște că documentația evaluării sale ar putea fi îmbunătățită pentru a furniza dovezi complete în documentele sale de lucru în ceea ce privește evaluarea efectuată și pentru a facilita o evidență de auditare a analizei sale.

XI (b)

ESMA acceptă această recomandare.

XI (c)

ESMA acceptă parțial această recomandare.

ESMA va actualiza manualul și ghidul său de supraveghere atunci când va fi necesar, pentru a include experiența și cunoștințele dobândite.

ESMA își exprimă încrederea că, în contextul investigațiilor, toate concluziile și constatările raportate agențiilor de rating de credit, precum și elementele de probă sunt bine documentate.

ESMA recunoaște că evidența analizei pe care o realizează cu privire la informațiile primite periodic din partea agențiilor de rating de credit ar putea fi consolidată și îmbunătățește în prezent practicile sale de păstrare a evidențelor atât pentru analiza efectuată, cât și pentru riscurile identificate. Cu toate acestea, dat fiind că numărul agențiilor de rating de credit înregistrate continuă să fie redus, ESMA nu consideră că este necesar, în acest stadiu, un instrument informatic special.

XI (d)

ESMA acceptă parțial această recomandare.

ESMA va continua să evalueze în mod regulat riscul metodologic, în cadrul supravegherii sale continue, și va realiza acțiuni de supraveghere specifice atunci când sunt identificate riscuri, în conformitate cu abordarea ESMA bazată pe riscuri.

XI (e)

ESMA acceptă parțial această recomandare.

ESMA va continua să evalueze în mod regulat riscurile legate de posibilele conflicte de interese, în cadrul supravegherii sale continue – inclusiv măsurile și controalele instituite de agențiile de rating de credit pentru a monitoriza activitățile de tranzacționare și tranzacțiile financiare ale analiștilor de rating – și va realiza acțiuni de supraveghere specifice atunci când sunt identificate riscuri, în conformitate cu abordarea ESMA bazată pe riscuri.

XI (f)

ESMA acceptă parțial această recomandare.

ESMA va aborda deficiențele identificate de agențiile de rating de credit specifice prin intermediul mandatului său de supraveghere. Îndrumări suplimentare pentru toate agențiile de rating de credit cu privire la cerințele de publicare vor fi luate în considerare atunci când va fi necesar și în conformitate cu regulamentul.

XI (g)

ESMA acceptă această recomandare.

ESMA va menține dialogul său continuu cu părțile interesate pentru a identifica modul în care CEREP poate fi îmbunătățit, astfel încât să vină în întâmpinarea nevoilor utilizatorilor săi.

XI (h)

ESMA acceptă această recomandare.

ESMA își modernizează în prezent site-ul web. Viitoarea versiune va include îmbunătățirile propuse în această recomandare.

Partea I – Înregistrarea agențiilor de rating de credit și activitățile legate de entitățile care se încadrează în sfera de aplicare a obligației de înregistrare

27

ESMA repartizează în mod constant cel puțin doi evaluatori pentru tratarea fiecărei cereri de înregistrare, pentru a se asigura „principiul celor patru ochi”. În plus, fiecare decizie privind caracterul incomplet, caracterul complet și conformitatea (înregistrarea sau refuzul) este verificată printr-un proces de aprobare la care participă coordonatorul cererilor de înregistrare, liderul echipei, șeful unității responsabile de agențiile de rating de credit și directorul executiv al ESMA.

Dovada că cel puțin doi evaluatori au lucrat la un dosar de înregistrare poate fi găsită în corespondența internă a ESMA și în corespondența oficială cu solicitanții.

Dovezi ale procesului de aprobare al ESMA pot fi găsite în corespondența internă. Mai mult, deciziile privind caracterul incomplet și caracterul complet sunt semnate de directorul executiv al ESMA, în timp ce deciziile de înregistrare și de refuz sunt aprobate oficial de către Consiliul supraveghetorilor din cadrul ESMA și sunt semnate de președinte.

Cu toate acestea, ESMA recunoaște că documentația practicilor interne ar putea fi îmbunătățită.

Răspuns comun la punctele 28-29

De la preluarea activității de supraveghere a agențiilor de rating de credit de către ESMA în iulie 2011 și până în luna septembrie 2015, aceasta a evaluat 17 cereri de înregistrare. Patru solicitanți și-au retras cererea, au fost refuzate șase cereri și au fost înregistrate șapte agenții de rating de credit.

În timpul fazei de stabilire a conformității, ESMA evaluează toate dispozițiile pertinente în temeiul Regulamentului privind agențiile de rating de credit, inclusiv respectarea cerinței de a utiliza metodologii care sunt riguroase, sistematice, continue și care fac obiectul unei proceduri de validare. Regulamentul delegat (UE) nr. 447/2012 al Comisiei (RTS privind metodologiile) oferă ESMA cadrul pentru evaluarea acestor cerințe.

Fiecare cerință este evaluată separat, iar ESMA ia în considerare nu numai metodologia specifică supusă evaluării, ci și toate celelalte documente prezentate de solicitant, cum ar fi politicile și procedurile care reglementează procesul de rating și rezultatele validării metodologiei aplicate de către solicitant. Ori de câte ori ESMA consideră că sunt necesare informații suplimentare pentru ca aceasta să își efectueze analiza, informațiile respective sunt solicitate în contextul fazei de stabilire a conformității.

În opinia ESMA, documentația primită în cursul proceselor de înregistrare i-a permis să evalueze pe deplin toate cerințele stabilite în Regulamentul privind agențiile de rating de credit și în RTS privind metodologiile.

În această privință, ESMA nu s-a axat numai pe evaluarea rigurozității metodologiilor în timpul procesului de înregistrare, ci a evaluat toate dispozițiile relevante.

De exemplu, ESMA a refuzat o serie de cereri de înregistrare din cauza nerespectării următoarelor cerințe: rigoare (3 cazuri), coerență (2 cazuri), procedură de validare (4 cazuri).

Aceste cifre arată că cel mai des întâlnit motiv de refuz al cererilor de înregistrare din cauza nerespectării articolelor din RTS privind metodologiile a fost nerespectarea dispoziției care solicită existența metodologiilor care fac obiectul unei proceduri de validare.

În ceea ce privește documentația analizei sale, ESMA a aplicat prevederile Regulamentului privind agențiile de rating de credit. Articolul 18 din Regulamentul privind agențiile de rating de credit prevede că în cazul în care ESMA refuză să înregistreze o agenție de rating de credit, aceasta își motivează decizia; în această privință, ESMA a documentat temeinic evaluarea sa în deciziile de refuz adoptate de Consiliul supraveghetorilor.

Cu toate acestea, ESMA recunoaște că, deși acest lucru nu este prevăzut de Regulamentul privind agențiile de rating de credit, documentația evaluării sale ar putea fi îmbunătățită pentru a furniza dovezi complete în documentele sale de lucru în ceea ce privește evaluarea efectuată și pentru a facilita o evidență de auditare a analizei sale.

30

În conformitate cu prevederile Regulamentului privind agențiile de rating de credit, ESMA nu impune condiții de înregistrare care nu sunt prevăzute în regulament. Prin urmare, ESMA nu poate să solicite un set predefinit de informații sau să definească un nivel minim acceptabil de detaliere. Cu toate acestea, ESMA ar dori să remarce faptul că, ori de câte ori a considerat că erau necesare informații suplimentare pentru efectuarea evaluării conformității, aceste informații au fost solicitate în cadrul procesului de înregistrare. În ceea ce privește diferențele legate de nivelul de detaliere din documentația referitoare la metodologii, ESMA ar dori să sublinieze că dosarele de înregistrare examinate se refereau la diferite agenții de rating de credit care activează în diverse sectoare. Conținutul metodologiilor este prin natură diferit de la o agenție de rating de credit la alta și, în cadrul aceleiași agenții, de la o clasă de active la alta, și nu există nicio prevedere în Regulamentul privind agențiile de rating de credit care să solicite agențiilor de rating de credit să pregătească metodologiile lor în conformitate cu un format predefinit.

În ceea ce privește posibila lipsă din metodologii a unor informații cuprinse în RTS (de exemplu, tehnici de modelare sau cantitative, indicații cu privire la importanța fiecărui factor calitativ sau cantitativ etc.), RTS nu stabilește cerințe normative de publicare a informațiilor, ci stabilește norme care să fie utilizate de ESMA în evaluarea conformității metodologiilor de rating de credit cu cerințele prevăzute la articolul 8 alineatul (3) din Regulamentul privind agențiile de rating de credit. În ceea ce privește aceste cerințe, în plus față de informațiile aflate la dispoziția publicului, ESMA a primit toate documentele interne ale agențiilor de rating, care au permis autorității să evalueze dacă metodologia a îndeplinit cerințele stabilite în RTS.

În cele din urmă, în ceea ce privește dosarul de înregistrare specific, ESMA a primit informații cu privire la tehnici de modelare și cantitative în etapa de preînregistrare, dar, într-adevăr, acestea nu au fost incluse în dosarul de înregistrare examinat.

Răspuns comun la punctele 31-34

ESMA a întreprins activități de perimetru de la începutul funcționării sale și, în paralel cu notificările primite de la autoritățile naționale competente, a efectuat în mod regulat analize independente.

ESMA a fost în contact cu mai mulți potențiali furnizori de rating de credit și majoritatea acestor entități au fost identificate în mod direct de către ESMA. Această activitate a permis ESMA să identifice în timp util societățile care ar trebui să fie înregistrate ca agenții de rating de credit.

În opinia ESMA, ambele activități – evaluarea internă a ESMA și contribuția din partea autorităților naționale competente – sunt la fel de importante.

Unele dintre entitățile detectate au desfășurat într-adevăr activități care intră în domeniul de aplicare al Regulamentului privind agențiile de rating de credit și au fost, prin urmare, înregistrate drept agenție de rating de credit. Toate aceste entități au fost identificate înainte ca ESMA să publice orientările sale privind domeniul de aplicare al Regulamentului privind agențiile de rating de credit la 30 iulie 2013. În aceste orientări, ESMA a explicat clar publicului larg faptul că acordarea de ratinguri fără a fi înregistrat reprezintă o încălcare a Regulamentului privind agențiile de rating de credit, pentru care ESMA are autoritatea de a impune o amendă. ESMA nu a folosit această competență până în prezent, întrucât nu a identificat nicio societate care să desfășoare activități de rating de credit după publicarea orientărilor.

Răspuns comun la punctele 35-40

ESMA menționează faptul că este responsabilă exclusiv pentru înregistrarea și supravegherea agențiilor de rating de credit din UE și că funcționarea Eurosistemului nu intră în domeniul de aplicare al mandatului său.

Rezultatul procesului de înregistrare al ESMA nu are nicio influență asupra normelor care reglementează acceptarea ratingurilor de credit în cadrul Eurosistemului.

Partea II – Planificare și managementul riscurilor

48

Cadrul ESMA este conceput astfel încât, în fiecare categorie de risc, principalele preocupări identificate sunt listate. De obicei, preocuparea cea mai importantă va determina apoi evaluarea globală pentru un domeniu de risc specific. În plus, toate riscurile care sunt identificate sunt documentate.

49

Efectuarea analizei tuturor documentelor necesare, precum și rezultatele obținute se verifică în mod sistematic în timpul discuțiilor bilaterale între personalul de gestionare a riscurilor și personalul de supraveghere. Cu toate acestea, ESMA recunoaște că nu dispune de o documentație formală referitoare la această interacțiune.

50

Contribuția pentru analiza strategică fundamentală efectuată cel puțin o dată pe an este documentată în fișe de rezultate. Motivul pentru care nu este documentată o modificare a evaluării riscurilor, care poate apărea în urma reuniunilor de verificare a coerenței, organizate între echipa din domeniul riscului și echipa de supraveghere, este că aceste reuniuni fac parte din faza de finalizare a compilării tablourilor de bord privind riscurile.

ESMA recunoaște că o evidență mai cuprinzătoare a documentației este necesară pentru a sprijini prioritizarea riscurilor pe tot parcursul anului. În acest sens, ESMA elaborează în prezent un nou registru, conceput astfel încât să înregistreze permanent modificări ale evaluării riscurilor.

Răspuns comun la punctele 52-53

Abordarea ESMA bazată pe riscuri a fost introdusă după primul an de desfășurare a activității sale de supraveghere. De atunci, toate domeniile cu grad ridicat de risc, care au fost identificate pentru agențiile de rating de credit cu impact ridicat, au fost abordate fie prin investigații, fie prin supraveghere continuă.

Cadrul ESMA bazat pe analiza riscurilor cuprinde trei faze interdependente: (i) identificarea și evaluarea riscurilor; (ii) prioritizarea riscurilor; și (iii) definirea acțiunilor de supraveghere pentru a aborda riscurile prioritare. Acest cadru este construit în jurul a 13 indicatori de risc, iar ESMA efectuează cel puțin anual un exercițiu strategic cu scopul de a defini planul de lucru anual pentru activitatea de supraveghere, care stabilește prioritățile și acțiunile pentru anul următor.

Din 2012, un indicator de risc a fost identificat în total de 39 de ori ca prezentând un grad ridicat de risc pentru cele patru agenții de rating de credit cu impact ridicat.

Patru dintre aceste riscuri identificate au fost abordate prin intermediul supravegherii continue. Celelalte 35 de domenii de risc au fost verificate printr-o investigație individuală sau tematică în anul următor identificării.

Tipul investigației (individuală sau tematică) depinde, printre altele, de complexitatea și particularitatea riscului identificat. În plus, deși investigația se concentrează pe domeniile cu grad ridicat de risc identificate, caracterul interdependent al domeniilor de risc poate declanșa includerea în investigație a domeniilor de risc identificate ca având un grad de risc mai scăzut.

De exemplu, ESMA a lansat o investigație în ceea ce privește ratingurile de credit financiare structurate pe baza unui risc ridicat, identificate în categoria de risc asociat riscului de portofoliu. Cu toate acestea, pentru a avea o imagine cuprinzătoare a acestei clase de active și a practicilor specifice adoptate de agențiile de rating, ESMA a trebuit să ia în considerare toate aspectele care stau la baza procesului de rating, care au inclus, în mod evident, și aspecte care intră în sfera de aplicare a altor indicatori de risc (de exemplu, alocarea de resurse pentru activitatea de monitorizare a ratingului, informațiile folosite în timpul procesului de rating, precum și aplicarea și revizuirea metodologiilor pertinente).

În plus față de exercițiul strategic anual realizat, ESMA realizează permanent o monitorizare și o evaluare a riscurilor. În cazul în care, în afara exercițiului strategic, sunt observate noi riscuri în cadrul supravegherii noastre continue (analiza informațiilor periodice, analiza plângerilor, notificări privind modificări ale condițiilor inițiale de înregistrare, interviuri periodice etc.) și al monitorizării pieței, se va efectua un exercițiu de (re)stabilire a priorităților pentru a se asigura că resursele sunt alocate riscurilor cu cel mai mare potențial de a dăuna investitorilor și, în general, stabilității financiare.

54

ESMA a structurat unele investigații anterioare în jurul ratingurilor de clase de active specifice, însă acest lucru nu înseamnă că investigația nu s-a concentrat asupra aspectelor legate de riscurile comerciale identificate de cadrul de evaluare a riscurilor. Dimpotrivă, clase de active specifice (care apar ca fiind importante în evaluarea riscurilor de mediu/portofoliului de risc) sunt folosite pentru a construi un eșantion coerent și semnificativ, prin care investigația poate evalua riscurile-cheie identificate pentru agenția/agențiile de rating în cauză. În plus, deși am putea evalua un risc specific în detaliu pentru o anumită clasă de active, de obicei, planul de acțiuni corective va solicita remedierea problemelor specifice observate în toate clasele de active, și nu doar pentru obiectul anchetei.

55

ESMA a luat o decizie conștientă de a îndeplini funcția de supraveghere bazată pe riscuri, pornind de la prezumția că nu toate riscurile pot fi înlăturate, ci mai degrabă că acțiunile de supraveghere trebuie să vizeze identificarea și abordarea celor care prezintă cel mai mare potențial de a dăuna investitorilor și stabilității financiare.

Partea III – Supravegherea

Răspuns comun la punctele 63-64

ESMA observă că manualul și ghidul în materie de supraveghere au rolul de a stabili cadrul de supraveghere al ESMA, de a descrie procesele de supraveghere și de a defini etapele și principiile comune care trebuie urmate în aceste procese. În aceste documente sunt stabilite sarcinile minime de supraveghere ce urmează să fie îndeplinite pe tot parcursul anului, care pot fi planificate a priori.

ESMA consideră că tipurile exacte de sarcini de supraveghere și frecvența acestora nu pot fi stabilite în aceste documente, dat fiind caracterul imprevizibil al unor activități de supraveghere, determinate de profilul de risc al fiecărei agenții de rating de credit. Din acest motiv, manualul și ghidul în materie de supraveghere sunt acum mereu completate de: strategii și planuri de lucru anuale pentru agențiile de rating de credit cu cel mai mare grad de risc, care cuprind acțiunile care trebuie întreprinse și termenele lor specifice: reuniuni în cadrul unui ciclu de participare stabilit anual și comunicat agențiilor de rating de credit; planuri de proiect pentru fiecare investigație.

ESMA consideră că măsuri suplimentare și fixarea sarcinilor de supraveghere și a termenelor lor – incluzându-le în manualele și ghidurile ESMA – ar constrânge în mod nedorit eficacitatea supravegherii sale.

65

ESMA constată că a stabilit recent planuri individuale de supraveghere pentru agențiile de rating de credit cu gradul cel mai mare de risc.

Cu toate acestea, chiar și înainte de a introduce planurile individuale de supraveghere, ESMA a stabilit întotdeauna anual calendarul controalelor de supraveghere periodice. De exemplu, frecvența reuniunilor în cadrul ciclului de participare a fost stabilită pe bază anuală și comunicată agențiilor de rating de credit vizate. În mod similar, analiza informațiilor periodice primite de la agențiile de rating a fost programată în conformitate cu calendarul de depunere și analiza aferentă a fost înregistrată într-un dosar specific.

Cu toate acestea, unele interacțiuni cu agențiile de rating de credit au loc numai în cazul în care ESMA are nevoie de clarificări suplimentare sau dacă se produce un eveniment specific – de exemplu, notificări primite de la agențiile de rating de credit, depunerea de plângeri, discuții în urma analizei informațiilor periodice – și, prin urmare, nu pot fi planificate în avans.

ESMA consideră că abordarea sa în materie de supraveghere ar trebui să rămână suficient de flexibilă pentru a regla frecvența și intensitatea interacțiunii cu agențiile de rating pe baza evenimentelor sau a riscurilor constatate.

66

ESMA consideră că ar trebui să selecteze instrumentul de supraveghere pe care îl consideră cel mai eficient pentru a-și atinge obiectivele sale de supraveghere.

În trecut, ESMA a folosit liste de control și chestionare când era necesar, pentru efectuarea verificărilor sale. Cu toate acestea, ESMA consideră listele de control ca fiind un instrument care funcționează în mod eficient doar pentru anumite activități de supraveghere.

ESMA încearcă permanent să își consolideze practicile de supraveghere, analizând, de asemenea, practicile altor autorități de supraveghere. Cu toate acestea, orice comparație cu instrumentele de supraveghere utilizate de autoritățile naționale competente ar trebui să ia în considerare diferențele în ceea ce privește mandatul, obiectivele de supraveghere, natura sectorului supravegheat și numărul de entități supravegheate.

67

ESMA recunoaște că păstrarea evidenței analizelor efectuate cu privire la informațiile periodice primite de la agențiile de rating de credit ar putea fi îmbunătățită. În acest sens, ESMA elaborează în prezent un nou instrument pentru monitorizarea continuă a informațiilor și pentru evaluarea riscurilor. Acest instrument va permite stocarea contribuțiilor și a analizelor din partea supraveghetorilor în documente specifice, prin punerea în aplicare a modelelor structurate, consolidând astfel practicile de păstrare a evidențelor atât pentru analiza efectuată, cât și pentru riscurile identificate.

68

ESMA consideră că „dosarul de criterii” a servit până în prezent la asigurarea coerenței deciziilor sale. Deși ESMA este de acord că documentația ar putea fi îmbunătățită, supravegherea agențiilor de rating de credit de către ESMA a început la sfârșitul anului 2011 și, numai după luarea unui număr suficient de decizii, ESMA a considerat necesar să înceapă punerea la punct a unei baze de date mai structurate. După patru ani de activitate de supraveghere, informațiile incluse în dosar au ajuns la o masă critică suficientă, iar ESMA a implementat recent un instrument care folosește o bază de date documentară („wiki”) pentru a facilita o utilizare eficientă a acestor informații.

Răspuns comun la punctele 69-72

ESMA recunoaște că evidența analizei pe care o efectuează pe baza informațiilor periodice primite din partea agențiilor de rating de credit ar putea fi îmbunătățită și, după cum se explică în paragrafele anterioare, în prezent elaborează un nou instrument pentru monitorizarea continuă a informațiilor și pentru evaluarea riscurilor.

Cu toate că nu toate activitățile au fost pe deplin documentate, în documentele de lucru ale ESMA se regăsesc totuși dovezi ale analizei efectuate. În acest sens, ESMA remarcă faptul că funcționează cu resurse limitate, iar timpul alocat documentării trebuie să fie proporțional.

ESMA a realizat o evaluare pentru a determina dacă un sistem IT dedicat ar oferi beneficii și a comparat aceste beneficii cu costurile de instalare și de întreținere. Dat fiind că numărul agențiilor de rating de credit înregistrate se menține redus, ESMA nu consideră că este necesar, în acest stadiu, un instrument informatic special și este de părere că nu este justificată o comparație cu autoritățile naționale competente, având în vedere numărul de agenții de rating de credit înregistrate și dimensiunea echipei de supraveghere a ESMA față de cifrele respective pentru majoritatea autorităților naționale competente.

73

ESMA analizează sistematic și monitorizează toate informațiile solicitate în cadrul investigațiilor sale. Documentele sale de lucru arată că toate informațiile pertinente sunt colectate în mod sistematic, atât în​ cursul investigațiilor, cât și în cadrul planurilor de acțiuni corective.

ESMA nu documentează toate etapele intermediare ale analizei sale; aceasta este o decizie conștientă, având în vedere că ESMA are un număr limitat de resurse și trebuie să le utilizeze cât mai eficient. Cu toate acestea, rezultatele investigațiilor, precum și elementele de probă sunt bine documentate în scrisorile trimise agențiilor de rating de credit. Ca atare, ESMA păstrează suficiente evidențe pentru a demonstra și a asigura că concluziile investigațiilor sunt susținute de o analiză aprofundată a probelor colectate.

74

Scrisorile ESMA adresate agențiilor de rating de credit sunt elaborate în conformitate cu manualul său în materie de supraveghere, care nu impune includerea unei trimiteri la articolele și alineatele din Regulamentul privind agențiile de rating de credit sub incidența cărora intră fiecare constatare.

ESMA consideră că scrisorile sale și planurile de acțiuni corective identifică în mod clar domeniile în care se constată încălcări și nu vede ce valoare adăugată ar genera menționarea explicită a articolului aplicabil din Regulamentul privind agențiile de rating de credit pentru fiecare constatare.

75

Tabelele de monitorizare sunt documente de lucru interne ale ESMA; acestea sunt elaborate într-un format standard în toate investigațiile, iar elementele de probă sunt salvate în mod sistematic în dosare dedicate. Cu toate acestea, standardizarea poate viza numai formatul utilizat; conținutul analizelor și al comentariilor incluse în tabele variază în funcție de subiectul specific analizat.

80

ESMA recunoaște că există o serie de termeni utilizați în Regulamentul privind agențiile de rating de credit care nu sunt definiți. Cu toate acestea, ESMA poate elabora doar orientări specifice în domeniul de aplicare al Regulamentul privind agențiile de rating de credit. ESMA a făcut acest lucru în trecut, cu scopul de a asigura transparență și clarificări suplimentare privind punctele sale de vedere în materie de supraveghere, de exemplu, prin orientări și recomandări, întrebări și răspunsuri, precum și rapoarte publice.

Răspuns comun la punctele 81-84

Pentru a se asigura că agențiile de rating de credit respectă cerințele legale de a utiliza metodologii riguroase, sistematice și continue, care fac obiectul validării și al testării ex post, ESMA folosește o abordare bazată pe riscuri, care permite concentrarea resurselor în domeniile cele mai importante. Metodologiile fac parte din indicatorii de risc evaluați în cadrul ESMA privind riscurile.

ESMA evaluează în mod continuu riscul metodologic în cadrul supravegherii sale continue, în care primește și analizează periodic informații foarte variate referitoare la metodologie. Acest lucru permite obținerea unei imagini cuprinzătoare a evoluției universului metodologiilor pentru fiecare agenție de rating de credit.

Ori de câte ori indicatorul de risc metodologic a fost identificat ca prezentând un grad ridicat de risc în agențiile de rating de credit, ESMA l-a inclus în mod sistematic în acțiunile sale de supraveghere, inclusiv, de exemplu, investigația tematică a metodologiilor bancare.

În plus, ESMA a evaluat, de asemenea, conformitatea metodologiilor cu cerințele Regulamentului privind agențiile de rating de credit, în cadrul altor investigații, cu toate că riscul metodologic nu a fost punctul central, iar nivelul analizelor efectuate a variat în funcție de domeniul de aplicare al anchetei.

În acest sens, ESMA constată că tabelul 4 – privind activitatea desfășurată de ESMA în cadrul unor investigații efectuate în trecut – nu reflectă întreaga activitate a ESMA legată de metodologii.

În general, ESMA ar dori să menționeze că, în toate anchetele care figurează în tabel, aceasta a analizat pe larg activitatea funcției de revizuire internă, care este esențială pentru a se asigura că agențiile de rating de credit utilizează metodologii care sunt riguroase, sistematice, continue și care fac obiectul unei proceduri de validare. În acest context, ESMA a solicitat și a evaluat informații, a realizat interviuri și a formulat recomandări cu privire la activitatea unei astfel de funcții. Mai mult decât atât, în cursul tuturor acestor investigații ESMA a verificat că agenția de rating de credit a folosit o grilă unică de evaluare, pentru a permite compararea ratingurilor între diferite clase de active, precum și faptul că funcția de revizuire internă a adoptat aceleași proceduri pentru toate clasele de active analizate („continuu pe clase de active” în tabel).

În timp ce investigația privind ratingul băncilor s-a concentrat în mod special pe metodologii, celelalte investigații anterioare nu au vizat în principal riscurile metodologice. Cu toate acestea, ESMA a evaluat modul în care sunt elaborate, aprobate, revizuite și/sau aplicate metodologiile în diferitele clase de active și prin diverse acțiuni de rating pentru probele selectate în aceste investigații. În urma acestor investigații, ESMA a formulat, de asemenea, recomandări specifice pentru agențiile de rating de credit în materie de metodologie.

În lumina celor menționate mai sus, ESMA este de părere că tabelul 4 nu reflectă suficient supravegherea metodologiilor, realizată în cadrul investigațiilor tematice.

În acest context, ESMA consideră că supravegherea metodologiilor pe care aceasta o realizează a fost până acum adecvată și eficientă. ESMA va continua să evalueze periodic riscul metodologic în cadrul supravegherii sale continue și va realiza acțiuni specifice de supraveghere atunci când sunt identificate riscuri, în conformitate cu abordarea ESMA bazată pe riscuri.

Răspuns comun la punctele 85-86

Deși ESMA recunoaște că până de curând nu a dispus de o procedură formală pentru examinarea notificărilor privind modificările de substanță aduse metodologiilor existente, autoritatea a dispus de o procedură care descrie în detaliu activitățile de înregistrare și monitorizare pe care unitatea responsabilă de agențiile de rating de credit trebuie să le urmeze în cazul notificărilor privind modificările de substanță aduse condițiilor de înregistrare inițială, care includ eliberarea unui nou tip/clasă de ratinguri de credit.

Răspuns comun la punctele 87-89

ESMA ar dori să sublinieze că întregul Regulament privind agențiile de rating de credit vizează abordarea conflictelor de interese și, prin urmare, de la începutul activității sale de supraveghere, ESMA a concentrat eforturi semnificative de supraveghere asupra evaluării măsurilor puse în aplicare de către agențiile de rating de credit pentru a evita conflictele de interese.

Anexa I la Regulamentul privind agențiile de rating de credit este intitulată „Independența și evitarea conflictelor de interese”. ESMA a efectuat analize pentru fiecare din secțiunile incluse în această anexă. Astfel de verificări au fost efectuate în primul rând în timpul procesului de înregistrare și, ulterior, în mod constant, pe baza informațiilor primite periodic de la agențiile de rating de credit, precum și în timpul investigațiilor tematice ad-hoc și individuale. Prin urmare, majoritatea interacțiunilor cu agențiile de rating de credit și constatările făcute în urma investigațiilor ESMA sunt legate de dispozițiile Regulamentului privind agențiile de rating de credit referitoare la independență și evitarea conflictelor de interese.

Acest lucru reiese clar și din rapoartele anuale publice ale ESMA și planurile de lucru în care autoritatea identifică riscurile majore de supraveghere pe care se va concentra în următorii ani și oferă informații cu privire la principalele probleme identificate în cursul investigațiilor anterioare. În mod similar, cele două anunțuri publice emise de ESMA, în iunie 2014 și, respectiv, iunie 2015, se referă ambele la cazuri de încălcare a dispozițiilor Regulamentului privind agențiile de rating de credit referitoare la măsuri de asigurare a independenței și de evitare a posibilelor conflicte de interese.

Astfel cum s-a explicat anterior, ESMA a implementat o abordare bazată pe riscuri, care are drept scop identificarea riscurilor și prioritizarea activităților de supraveghere în consecință. Conflictele de interese se numără printre indicatorii de risc evaluați în cadrul ESMA privind riscurile. În cazul în care acești indicatori au fost identificați ca prezentând un grad ridicat de risc în agențiile de rating de credit, ESMA i-a inclus în mod sistematic în acțiunile sale de supraveghere.

Potențialele conflicte pe care le prezintă furnizarea de servicii auxiliare, serviciile furnizate de filiale și deținerea de titluri de valoare de către analiști constituie un aspect al potențialelor conflicte de interese cu care se confruntă o agenție de rating de credit. În plus, nerespectarea cerințelor referitoare la aceste potențiale conflicte nu a fost identificată de ESMA ca prezentând un grad ridicat de risc și, prin urmare, aceasta nu a efectuat o acțiune specifică de supraveghere în aceste domenii distincte. Totuși, aceste domenii au fost monitorizate prin supravegherea permanentă și analizate în contextul unor investigații derulate în trecut. În special:

—ESMA a avut mai multe interacțiuni cu agențiile de rating de credit, în cadrul supravegherii sale continue asupra furnizării de servicii, altele decât ratingurile de credit, precum și asupra potențialelor conflicte de interese asociate. O analiză a acestor domenii a fost, de asemenea, efectuată în cadrul a două investigații realizate de ESMA în trecut;

—în ceea ce privește măsurile și controalele puse în aplicare de agențiile de rating de credit pentru a preveni divulgarea de informații confidențiale unor terți sau filiale, li s-a solicitat deja agențiilor de rating de credit în cadrul procesului de înregistrare să pună în aplicare măsuri de protecție solide pentru a asigura o separare strictă între activitatea agențiilor de rating de credit și alte activități desfășurate de filiale. În cadrul supravegherii continue, ESMA monitorizează periodic punerea în aplicare a controalelor aferente și a oricăror deficiențe ale măsurilor de confidențialitate. Mai mult decât atât, o analiză a măsurilor pentru a se asigura că informațiile confidențiale nu sunt furnizate unor terți a fost efectuată în cadrul mai multor investigații efectuate de ESMA;

—în ceea ce privește măsurile puse în aplicare de agențiile de rating de credit pentru a preveni conflictele de interese cu privire la ratingul activităților comerciale și tranzacțiile financiare desfășurate de analiști, ESMA a examinat politicile conexe și procedurile în timpul procesului de înregistrare și, dacă a fost necesar, actualizările primite ulterior în timpul supravegherii continue. ESMA primește în mod regulat rezultatele controalelor efectuate de agențiile de rating de credit în acest domeniu și asigură monitorizarea, dacă este necesar. În acest sens, ESMA se bazează pe sistemul de control intern al entităților supravegheate și reacționează atunci când consideră că astfel de controale nu funcționează în mod corespunzător sau în cazul identificării unor riscuri specifice în domeniul respectiv.

Partea IV – Publicarea informațiilor

Răspuns comun la punctele 92-94

În plus față de furnizarea de informații publicului larg, Regulamentul privind agențiile de rating de credit include alte cerințe importante de publicare a informațiilor, în special în ceea ce privește normele privind prezentarea ratingurilor de credit și a perspectivelor de rating, pe care ESMA le verifică în mod regulat în cadrul supravegherii continue și în contextul investigațiilor, și care sunt esențiale pentru utilizatorii de rating pentru a întreprinde propria analiză.

În 2014, ESMA a efectuat o analiză cu scopul de a verifica nivelul de armonizare a agențiilor de rating de credit în ceea ce privește respectarea anumitor cerințe de publicare a informațiilor incluse în Regulamentul privind agențiile de rating de credit. Scopul acestui exercițiu a fost de a asigura coerența între toate agențiile de rating.

De fapt, ESMA realizează periodic evaluări încrucișate ale agențiilor de rating de credit pentru a verifica armonizarea în ceea ce privește respectarea anumitor cerințe prevăzute de Regulamentul privind agențiile de rating de credit, cum ar fi activitatea de supraveghere realizată de ESMA cu privire la conformitatea agențiilor de rating de credit care acordă ratinguri suverane cu noile cerințe de prezentare a informațiilor, introduse prin modificările din 2013 ale Regulamentului privind agențiile de rating de credit (a se vedea raportul anual al ESMA și planul de lucru din 16 februarie 2015).

Răspuns comun la punctele 95-99

ESMA constată că conținutul acestor paragrafe nu este legat de activitatea de supraveghere pe care aceasta o desfășoară. Rolul ESMA este de a se asigura că agențiile de rating de credit respectă Regulamentul privind agențiile de rating de credit și nu poate depăși prevederile acestui regulament.

În special, nu face parte din îndatoririle ESMA să evalueze dacă cerințele actuale de informare prevăzute de Regulamentul privind agențiile de rating de credit permit utilizatorilor ratingurilor să îndeplinească sarcini specifice, și anume să realizeze propriile analize-diagnostic. De exemplu:

Nu există nicio prevedere în Regulamentul privind agențiile de rating de credit care să impună agențiilor de rating de credit să elaboreze metodologiile lor după un format prestabilit și, prin urmare, ESMA nu poate impune o publicare standardizată în acest sens.

ESMA ar dori, de asemenea, să sublinieze că, în special în categoria de finanțare structurată, agenția de rating de credit poate publica metodologii care includ principii generale aplicabile mai multor clase de active (metodologii-cadru). Aceste metodologii transsectoriale conțin numai principii generale și trebuie să fie coroborate cu metodologia aplicabilă pentru categoria de active specifică. În evaluarea conformității cu cerințele de publicare prevăzute în Regulamentul privind agențiile de rating de credit, ESMA verifică toate metodologiile relevante aplicabile unei clase de active date.

100

CEREP centralizează statistici standardizate privind performanțele anterioare, care se aplică tuturor tipurilor de ratinguri și agenții de rating de credit. Aceasta oferă o flexibilitate deplină utilizatorilor în ceea ce privește generarea de rapoarte pentru orice combinație de date, în funcție de interesul utilizatorului. În conformitate cu mandatul legal, agențiile de rating de credit nu trebuie să publice „ratingurile anterioare”, ci mai degrabă sunt obligate să raporteze „datele privind performanțele anterioare”. Ca o consecință directă, ESMA nu este autorizată să publice informații cu privire la ratingurile de credit individuale prin registrul central.

Cu toate că CEREP nu include o listă exhaustivă a tuturor statisticilor posibile, prin efectuarea mai multor interogări, utilizatorii pot genera de fapt statistici suplimentare, inclusiv cele sugerate în raportul Curții. Această metodă a fost aleasă întrucât utilitatea statisticilor este foarte subiectivă prin natura sa și depinde în mare măsură de obiectivul final al utilizatorului.

ESMA recunoaște că ar fi util să se faciliteze și mai mult extragerea de date din CEREP. Cu toate acestea, fezabilitatea punerii în aplicare a unor funcții de descărcare și opțiuni de filtrare mai flexibile trebuie evaluată de ESMA în raport cu: restricțiile mandatului său legal; posibilitatea de a calcula aceste statistici în cadrul structurii existente de date din CEREP și diversitatea datelor, păstrând totodată flexibilitatea funcției de căutare a instrumentului; sinergiile cu noile cerințe de prezentare a informațiilor pentru publicarea pe platforma europeană de rating (ERP); precum și cu constrângerile bugetare și legate de resurse de altă natură.

101

Mandatul ESMA în temeiul Regulamentului privind agențiile de rating de credit este de a colecta date referitoare la performanțele anterioare de la fiecare agenție de rating de credit și de a le pune la dispoziția utilizatorilor pe un site web central.

Articolul 11 alineatul (2) din Regulamentul privind agențiile de rating de credit indică faptul că o agenție de rating de credit transmite registrului central creat de ESMA informații referitoare la performanțele sale anterioare, inclusiv frecvența tranziției ratingurilor, precum și informații despre ratingurile de credit acordate anterior și modificările aduse acestora. Agențiile de rating transmit informații registrului într-un format standard stabilit de ESMA. ESMA pune informațiile în cauză la dispoziția publicului și publică anual sinteze privind principalele evoluții constatate.

În acest sens, ESMA publică informații privind ratingurile de credit acordate anterior și modificările aduse acestora, sub formă de tabele de activitate standardizate. Aceste informații includ, printre altele, numărul de noi ratinguri acordate, numărul de retrageri (defalcate pe motiv de retragere), numărul de avansări în clasament și de declasări, numărul cazurilor de nerespectare a obligațiilor de plată, raportul avansări în clasament/declasări și numărul mediu de trepte pentru avansare/declasare.

În plus, ESMA publică datele privind performanțele anterioare ale agențiilor de rating de credit, inclusiv matricele de tranziție. Pentru a asigura un nivel adecvat de standardizare și comparabilitate a statisticilor publicate, grupul tehnic de lucru al ESMA, numit la momentul punerii în funcțiune a registrului central, a decis să colecteze date brute și să calculeze statisticile la nivel central, mai degrabă decât să colecteze statistici calculate în prealabil. Cu toate acestea, în conformitate cu Regulamentul privind agențiile de rating de credit, ESMA nu este autorizată să publice datele esențiale. Acest lucru a fost confirmat, de asemenea, în diverse recomandări primite de ESMA în pregătirea pentru punerea în funcțiune a CEREP. Cu toate că ESMA ar fi de acord că investitorii ar putea beneficia de pe urma unei astfel de publicări, în opinia noastră acest lucru nu a intrat sub incidența Regulamentului privind agențiile de rating de credit, iar ESMA s-ar fi confruntat cu riscuri juridice semnificative legate de dispozițiile privind drepturile de autor și utilizarea nejudicioasă a informațiilor.

Faptul că modificările din 2013 ale Regulamentului privind agențiile de rating de credit au introdus platforma europeană de rating, care prevede că ESMA publică ratingurile de credit individuale care i-au fost transmise, reprezintă o dovadă în acest sens.

102

Deși ESMA nu are obligația de a monitoriza evenimentele care au loc după o retragere a ratingului, în 2014 autoritatea a efectuat acțiuni de supraveghere pentru a înțelege motivele retragerilor de rating. Acest lucru a dus la modificarea standardelor de raportare pentru „motivele de retragere” în proiectul de RTS aferent ERP. Acesta oferă acum o gamă mai largă de motive, inclusiv cerința de a specifica motivele în cazul în care retragerea nu poate fi clasificată într-una dintre categoriile listate.

Odată ce datele vor fi raportate în conformitate cu noile cerințe (și anume pentru ratingurile retrase după 1 iulie 2015), ESMA va monitoriza motivele prevăzute și, dacă se consideră necesar, va solicita agenției de rating de credit clarificări și/sau crearea de categorii suplimentare pentru motive de retragere.

103

ESMA ar dori să sublinieze că sunt stocate în baza de date și, în cele din urmă, accesibile în CEREP numai datele admise în urma unor controale extinse de validare încorporate în instrumentul de colectare a datelor (50 de controale la nivelul 1 și 50 de controale la nivelul 2) și a unor controale sistematice privind caracterul lor complet. În plus față de asigurarea calității datelor, aceste etape asigură standardizarea și comparabilitatea datelor transmise, precum și consecvența în timp.

Odată ce datele trec de aceste verificări inițiale și sunt salvate în baza de date, se vor efectua în permanență controale ad-hoc pentru a se asigura în continuare coerența și calitatea datelor. Faptul că nu există nicio armonizare sistematică cu alte baze de date este o consecință directă a faptului că pentru datele din CEREP nu există identificatori comuni. Această problemă va fi rezolvată în cadrul punerii în aplicare a ERP, întrucât RTS aferent include cerința de raportare, dacă este necesar, a identificatorilor la nivel mondial (cum ar fi identificatorii entităților juridice, codurile BIC, codurile ISIN etc.).

În plus, trebuie remarcat faptul că, ocazional și în măsura posibilului, ESMA verifică validitatea datelor prin confruntarea cu alte baze de date.

Din punct de vedere tehnic, registrul central face posibil ca agențiile de rating de credit să își actualizeze datele raportate anterior. Atât informațiile vechi, cât și cele noi sunt păstrate în baza de date. ESMA recunoaște valoarea informațiilor referitoare la corecții și revizuiri și are în vedere alternative pentru publicarea acestor informații în cadrul ERP.

104

Datele calitative puse la dispoziție în registrul central includ grilele de evaluare, definițiile nerespectării obligațiilor de plată și o imagine de ansamblu a metodologiilor utilizate de agențiile de rating de credit. Aceasta se dorește a fi un rezumat cuprinzător al metodologiilor, inclusiv al modificărilor acestora. Scopul CEREP nu a fost niciodată ca acesta să conțină un registru exhaustiv de informații despre metodologiile agențiilor de rating de credit, iar utilizatorii ar trebui să consulte site-urile web individuale ale agențiilor de rating de credit pentru informații complete. În plus, deși agențiile de rating de credit au obligația de a raporta aceleași informații, o armonizare în ceea ce privește conținutul nu este importantă, deoarece ar submina obiectivul de a reflecta definițiile specifice ale agenției de rating de credit și grilele de evaluare.

În prezent, registrul central publică doar cele mai actuale date calitative. ESMA va lua în considerare posibilitatea de a publica modificări istorice ale datelor calitative în cursul elaborării platformei europene de rating.

Răspuns comun la punctele 105-108

ESMA își modernizează în prezent site-ul web. Versiunea viitoare a site-ului web al ESMA are ca scop să garanteze că această sursă de informare satisface nevoile interlocutorilor ESMA în ceea ce privește informațiile furnizate, precum și modul de prezentare. O actualizare generală a conținutului este planificată, lista documentelor externe disponibile va fi actualizată, asigurându-se, în același timp, o mai mare ușurință de utilizare.

În timp ce ESMA caută mereu să sporească nivelul și calitatea informațiilor pe care le pune la dispoziție, autoritatea publică în mod regulat informații cu privire la domeniile sale de activitate, iar informațiile publicate până în prezent pe site-ul său au fost în conformitate cu obligațiile de reglementare ale ESMA.

Concluzii și recomandări

110

A se vedea răspunsul ESMA la punctele 20-30.

111

A se vedea răspunsul ESMA la punctele 35-40.

Recomandarea 1

ESMA acceptă această recomandare.

ESMA recunoaște că documentația evaluării sale ar putea fi îmbunătățită pentru a furniza dovezi complete în documentele sale de lucru în ceea ce privește evaluarea efectuată și pentru a facilita o evidență de auditare a analizei sale.

112

A se vedea răspunsul ESMA la punctul VI din Sinteză și la punctele 41-55.

Recomandarea 2

ESMA acceptă această recomandare.

Răspuns comun la punctele 113 și 114

A se vedea răspunsul ESMA la punctul VII din Sinteză și la punctele 56-77.

Recomandarea 3

ESMA acceptă parțial această recomandare.

ESMA va actualiza manualul său de supraveghere și ghidul de supraveghere atunci când va fi necesar, pentru a include experiența și cunoștințele dobândite.

ESMA își exprimă încrederea că, în contextul investigațiilor, toate concluziile și constatările raportate agențiilor de rating de credit, precum și elementele de probă sunt bine documentate.

ESMA recunoaște că evidența analizei pe care o realizează cu privire la informațiile primite periodic din partea agențiilor de rating de credit ar putea fi consolidată și îmbunătățește în prezent practicile sale de păstrare a evidențelor atât pentru analiza efectuată, cât și pentru riscurile identificate. Cu toate acestea, dat fiind că numărul agențiilor de rating de credit înregistrate se menține redus, ESMA nu consideră că, în acest stadiu, un instrument informatic dedicat este necesar.

115

A se vedea răspunsul ESMA la punctul VIII din Sinteză și la punctele 78-86.

Recomandarea 4

ESMA acceptă parțial această recomandare.

ESMA va continua să evalueze în mod regulat riscul metodologic, în cadrul supravegherii sale continue, și va realiza acțiuni de supraveghere specifice atunci când sunt identificate riscuri, în conformitate cu abordarea ESMA bazată pe riscuri.

116

A se vedea răspunsul ESMA la punctul VIII din Sinteză și la punctele 87-89.

Recomandarea 5

ESMA acceptă parțial această recomandare.

ESMA va continua să evalueze în mod regulat riscurile legate de posibilele conflicte de interese, în cadrul supravegherii sale continue – inclusiv măsurile și controalele instituite de agențiile de rating de credit pentru a monitoriza activitățile de tranzacționare și tranzacțiile financiare ale analiștilor de rating – și va realiza acțiuni de supraveghere specifice atunci când sunt identificate riscuri, în conformitate cu abordarea ESMA bazată pe riscuri.

117

A se vedea răspunsul ESMA la punctele 92-94.

118

A se vedea răspunsul ESMA la punctele 95-99.

Recomandarea 6

ESMA acceptă parțial această recomandare.

ESMA va aborda deficiențele identificate de agențiile de rating de credit specifice prin intermediul mandatului său de supraveghere. Îndrumări suplimentare pentru toate agențiile de rating de credit cu privire la cerințele de publicare vor fi luate în considerare atunci când va fi necesar și în conformitate cu regulamentul.

119

A se vedea răspunsul ESMA la punctul X din Sinteză și la punctele 100-104.

Recomandarea 7

ESMA acceptă această recomandare.

ESMA va menține dialogul său continuu cu părțile interesate pentru a identifica modul în care CEREP poate fi îmbunătățit, astfel încât să vină în întâmpinarea nevoilor utilizatorilor săi.

120

A se vedea răspunsul ESMA la punctele 105-108.

Recomandarea 8

ESMA acceptă această recomandare.

ESMA își modernizează în prezent site-ul web. Viitoarea versiune va include îmbunătățirile propuse în această recomandare.

Răspunsurile BCE

Sinteză

V

BCE a primit din partea Curții de Conturi Europene (CCE) punctul V din Sinteză și punctele 35-40 și 111 din raport și dorește să aducă următoarele clarificări:

—În primul rând, Eurosistemul are obligația statutară de a asigura că operațiunile de creditare pe care le desfășoară au la bază garanții corespunzătoare.¹ În acest scop, mecanismul de evaluare a creditului din Eurosistem (Eurosystem Credit Assessment Framework – ECAF) constituie un instrument important pentru atenuarea riscurilor financiare la adresa Eurosistemului, iar definirea acestuia reprezintă un element al independenței operaționale a Eurosistemului în contextul efectuării de operațiuni de politică monetară. Procedurile, regulile și tehnicile definite în ECAF sunt esențiale pentru asigurarea îndeplinirii cerinței din Eurosistem privind standardele înalte de creditare în cazul tuturor activelor eligibile drept colateral în cadrul operațiunilor de politică monetară ale Eurosistemului. Dispozițiile legale care stau la baza ECAF sunt specificate în Orientarea BCE privind punerea în aplicare a cadrului de politică monetară din Eurosistem (reformare) (BCE/2014/60).²

—În al doilea rând, pentru evaluarea colateralului, Eurosistemul nu se bazează numai pe patru agenții de rating de credit (ARC) înregistrate pe lângă Autoritatea europeană pentru Valori Mobiliare și Piețe (European Securities and Markets Authority – ESMA). După cum a observat Curtea la punctul 37, Eurosistemul ține seama, de fapt, de informațiile furnizate prin sistemele de evaluare a creditului ale unor surse diverse: instituții externe de evaluare a creditului (external credit assessment institutions – ECAl), instrumente de rating (IR), sistemele interne de evaluare a creditului ale băncilor centrale naționale și sistemele interne de rating (IRB) ale băncilor. Printre sistemele acceptate drept instrumente de rating, există și unele ARC europene mici, înregistrate pe lângă ESMA.

—În al treilea rând, trebuie menționat că ECAF este deschis, de fapt, și altor agenții de rating de credit în cazul în care acestea solicită acceptarea de către ECAF și respectă cerințele minime pentru acceptarea de către ECAF a sistemelor de evaluare a creditului. Criteriile de acceptare de către ECAF vizează să asigure caracterul adecvat al unui nou sistem în raport cu scopul specific al operațiunilor de politică monetară ale Eurosistemului, ceea ce protejează Eurosistemul împotriva riscurilor financiare și asigură un tratament egal al diferitelor sisteme care furnizează Eurosistemului informații privind evaluarea creditului. În acest context, Eurosistemul acționează în calitate de utilizator al ratingurilor de credit, și nu de autoritate de reglementare sau de supraveghere.

Procesele de acceptare includ verificări ale calității, vizând să stabilească dacă acoperirea este suficientă pentru o implementare eficientă a ECAF, și țin seama de situația respectivă a reglementării. De exemplu, printre criteriile de acceptare a agențiilor de rating de credit drept ECAI³ se numără:

(a)ECAI trebuie să fie înregistrate sau certificate de ESMA în conformitate cu Regulamentul (CE) nr. 1060/2009; și

(b)ECAI trebuie să respecte criteriile operaționale și să asigure o acoperire corespunzătoare, astfel încât să asigure implementarea eficientă a ECAF.

În special, utilizarea evaluării calității creditului a unei ECAI este condiționată de punerea la dispoziția Eurosistemului a informațiilor privind aceste evaluări. În plus, se solicită informații care permit compararea și atribuirea (respectiv „punerea în corespondență” a) evaluărilor creditului în funcție de nivelurile de calitate a creditului din Eurosistem, precum și monitorizarea performanței acestora. Evaluarea prealabilă a ECAI de către Eurosistem se bazează, prin urmare, pe activitatea de supraveghere derulată de ESMA, însă, din unele puncte de vedere, o depășește. Având în vedere resursele interne limitate, Eurosistemul trebuie să asigure, de asemenea, că utilizarea acestor agenții de rating în implementarea cadrului său de politică monetară este eficientă.

În plus, trebuie notat faptul că ECAF și evaluările prealabile ale informațiilor furnizate de agențiile de rating de credit au fost consolidate în ultimii ani. Această consolidare este în concordanță cu angajamentul BCE de a implementa principiile Consiliului pentru Stabilitate Financiară privind reducerea gradului de dependență de ratingurile externe.⁴

—În al patrulea rând, mulți factori afectează accesul ARC pe piață; printre aceștia, acceptarea de către ECAF este numai unul minor. Curtea însăși recunoaște acest lucru, menționând „diferiți factori” care complică intrarea pe piața ratingurilor de credit (punctul 35) și inițiativele Parlamentului European de a investiga posibilitatea creării unei Rețele europene de agenții de rating (punctul 36). Raportul Comisiei Europene privind fezabilitatea unei astfel de rețele a identificat numeroase obstacole, precum și lipsa susținerii, din partea reprezentanților sectorului, a oricărui tip de rețea a agențiilor de rating de credit mai mici, în condițiile actuale.⁵

De exemplu, utilizarea ratingurilor de credit de către bănci în scopul cerințelor de capital nu intră în sfera de aplicare a auditului Curții. În prezent, se pare că se folosește un număr limitat de adesea trei agenții de rating de credit în ceea ce privește cerințele de capital ale băncilor în respectivele state membre ale Uniunii Europene.⁶

Numai după adoptarea⁷ standardelor tehnice de punere în aplicare relevante aferente Regulamentului privind cerințele de capital (CRR)⁸, vor putea fi utilizate toate ARC înregistrate sau certificate la ESMA în scopul cerințelor de capital conform „abordării standardizate”. O abordare similară se va aplica în cazul societăților de asigurări, în temeiul Directivei Solvabilitate II.⁹ BCE va analiza efectele acestor modificări ale cadrului de reglementare asupra pieței pentru ARC, în special în ceea ce privește cantitatea și calitatea ratingurilor de credit.

Partea I – Înregistrarea agențiilor de rating de credit și activitățile legate de entitățile care se încadrează în sfera de aplicare a obligației de înregistrare

Constatări

38

Eurosistemul acceptă mai multe IR pe baza unui set de criterii de acceptare¹⁰, inclusiv câteva ARC europene mici. Modelul de afaceri al IR acceptate s-a axat pe evaluarea societăților nefinanciare, activitate pentru care au fost acceptate de Eurosistem.

40

Eurosistemul acceptă drept ECAI sau IR agențiile de rating de credit înregistrate sau certificate de ESMA dacă acestea contribuie la implementarea eficientă a ECAF în scopul operațiunilor de politică monetară (a se vedea mai sus). În acest context, Eurosistemul nu acționează în calitate de autoritate de reglementare sau de supraveghere.¹¹

În plus, afirmația potrivit căreia „US Federal Reserve acceptă ratinguri de la toate cele zece agenții înregistrate de SEC” nu corespunde informațiilor aflate la dispoziția BCE. În acest sens, se observă că Sistemul Rezervelor Federale nu indică în mod public agențiile de rating pe care le utilizează pentru stabilirea eligibilității și a tratamentului colateralului. O excepție a fost utilizarea ratingurilor de credit pentru facilitatea de împrumut la termen de titluri garantate cu active (Term Asset-Backed Securities Loan Facility – TALF), pentru care Rezervele Federale și-au anunțat public cerințele, acestea incluzând o metodologie de rating pentru ABS, experiență suficientă (demonstrată prin furnizarea unui număr minim de ratinguri publice relevante) și înregistrarea la Comisia pentru bursă și valori mobiliare (Securities and Exchange Commission) ca organizație de rating statistic recunoscută la nivel național.¹² Indiferent de diferențele dintre SUA și zona euro în ceea ce privește cadrele de implementare a politicii monetare, precum și de situația reglementării și de pe piață a agențiilor de rating de credit, aceste cerințe au unele caracteristici similare celor în vigoare în Eurosistem.

Concluzie

Având în vedere clarificările prezentate mai sus, BCE consideră că ar fi fost benefic dacă auditul ar fi putut acoperi diferiții factori care afectează piața ARC mici, dintre care ECAF nu reprezintă decât un singur aspect.

Concluzii și recomandări

111

A se vedea comentariile BCE la punctul V din Sinteză.

1A se vedea articolul 18.1 din Statutul Sistemului European al Băncilor Centrale și al Băncii Centrale Europene.

2Disponibilă la adresa https://www.ecb.europa.eu/ecb/legal/pdf/oj_jol_2015_091_r_0002_ro_txt.pdf. Informații suplimentare privind ECAF sunt disponibile în publicația recentă a BCE intitulată The financial risk management of the Eurosystem monetary policy operations și pe website-ul BCE: http://www.ecb.europa.eu/mopo/assets/risk/ecaf/html/index.en.html.

3A se vedea articolul 120 din Orientarea BCE/2014/60.

4A se vedea, de exemplu, Consiliul pentru Stabilitate Financiară, Principles for Reducing Reliance on CRA Ratings, octombrie 2010, disponibil la http://www.financialstabilityboard.org/publications/r_101027.pdf.

5A se vedea Raportul Comisiei către Consiliu și Parlamentul European privind fezabilitatea creării unei rețele de agenții de rating de credit mai mici în UE [COM(2014) 248 final], disponibil la http://ec.europa.eu/transparency/regdoc/rep/1/2014/RO/1-2014-248-RO-F1-1.Pdf

6A se vedea lista ARC eligibile în diferitele state membre, disponibilă la http://www.eba.europa.eu/documents/10180/585167/ecai_recognition.xls

7A se vedea proiectele de standarde tehnice de punere în aplicare privind punerea în corespondență a evaluărilor de credit efectuate de o ECAI, menționate la articolul 136 alineatele (1) și (3) din Regulamentul (UE) nr. 575/2013 (Regulamentul privind cerințele de capital – CRR). În ceea ce privește pozițiile de securitizare, a se vedea Consultation Paper on ITS on Mapping of ECAIs Credit Assessments (EBA/CP/2015/08). A se vedea, de asemenea, proiectele de standarde tehnice de punere în aplicare cu privire la clasificarea evaluărilor de credit ale ECAI pe o scară obiectivă a nivelurilor de calitate a creditului, de la articolul 109a din Directiva 2009/138/CE (Solvabilitate II).

8A se vedea Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții.

9A se vedea Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II).

10A se vedea articolul 124 din Orientarea BCE/2014/60 și https://www.ecb.europa.eu/pub/pdf/other/acceptancecriteriaratingtools201505.en.pdf

11Articolul 119 alineatul (4) din Orientarea BCE/2014/60 menționează explicit că „prin publicarea informațiilor privind sistemele de evaluare a creditului acceptate și operațiunile de creditare din Eurosistem, Eurosistemul nu își asumă nicio responsabilitate pentru evaluarea sa asupra sistemelor de evaluare a creditului acceptate”.

12A se vedea secțiunea 201.3 litera (e) punctul (1) din Regulamentul A al Consiliului guvernatorilor Rezervelor Federale, disponibil la https://www.frbdiscountwindow.org/en/Pages/General-Information/Regulation-A-Federal-Reserve-Board-Governors.aspx.

Răspunsurile Comisiei

Partea IV – Publicarea informațiilor

Răspuns comun la punctele 95 și 96

Ca răspuns la criza financiară, Regulamentul nr. 1060/2009 privind agențiile de rating de credit a îmbunătățit considerabil transparența în ceea ce privește modul în care agențiile de rating de credit funcționează pe piața europeană. În special, s-a îmbunătățit transparența ratingurilor de credit, a metodologiilor de stabilire a ratingurilor, precum și a performanțelor anterioare ale agențiilor de rating de credit înregistrate și autorizate. Deși pot exista anumite diferențe privind modul în care agențiile de rating de credit fac publice informațiile, agențiile de rating de credit respectă, în general, obligațiile de publicare a informațiilor prevăzute în Regulamentul nr. 1060/2009. Dacă este necesar și oportun, Autoritatea Europeană pentru Valori Mobiliare și Piețe ar putea avea în vedere formularea, în conformitate cu articolul 16 din Regulamentul nr. 1095/2010, a unor îndrumări suplimentare destinate agențiilor de rating de credit cu privire la cerințele de informare, pentru a îmbunătăți practicile generale ale agențiilor de rating de credit în materie de informare.

97

Regulamentul nr. 1060/2009 privind agențiile de rating de credit vizează stabilirea unui echilibru între necesitatea prezentării de informații privind metodologiile de stabilire a ratingurilor, pe de o parte, și protejarea informațiilor confidențiale ale agențiilor de rating de credit, pe de altă parte.

Pentru ca utilizatorii să realizeze propriile demersuri de diligență necesară, regulamentul nu impune doar publicarea de informații privind metodologiile de stabilire a ratingurilor, ci și publicarea, de către Autoritatea Europeană pentru Valori Mobiliare și Piețe, a unor informații privind performanțele anterioare ale agențiilor de rating de credit. Acest lucru facilitează, de asemenea, propriile demersuri de diligență necesară întreprinse de investitori.

99

Este important să observăm faptul că, în conformitate cu articolul 23 din Regulamentul nr. 1060/2009, autoritățile publice nu aduc atingere conținutului metodologiilor de stabilire a ratingurilor. Dacă este necesar și oportun, Autoritatea Europeană pentru Valori Mobiliare și Piețe ar putea avea în vedere formularea, în conformitate cu articolul 16 din Regulamentul nr. 1095/2010, a unor îndrumări suplimentare destinate agențiilor de rating de credit, pentru a îmbunătăți modul de prezentare a metodologiilor de stabilire a ratingurilor de credit și pentru a facilita compararea metodologiilor folosite de diverse agenții de rating de credit.

Concluzii și recomandări

118

Regulamentul nr. 1060/2009 privind agențiile de rating de credit a dus la îmbunătățirea transparenței agențiilor de rating de credit care funcționează pe piața europeană, în urma acțiunilor de supraveghere eficace întreprinse de către Autoritatea Europeană pentru Valori Mobiliare și Piețe (ESMA). Dispozițiile acestui regulament au dus la o îmbunătățire considerabilă a transparenței ratingurilor de credit și a metodologiilor de stabilire a ratingurilor, care, combinată cu publicarea datelor privind performanțele anterioare ale ratingurilor de credit într-un registru central administrat de ESMA, a permis utilizatorilor să realizeze propriile demersuri de diligență necesară. În plus, noile dispoziții vizează, de asemenea, reducerea bazării exclusive și automate a investitorilor pe ratingurile de credit externe.

QJ-AB-15-022-RO-E    ISSN 1977-5806

Criza financiară din 2008 a adus în centrul atenției agențiile de rating de credit, precum și impactul acestora asupra piețelor financiare. La momentul respectiv, reglementarea acestor agenții era foarte limitată în Europa. În 2011, a fost creată Autoritatea Europeană pentru Valori Mobiliare și Piețe (ESMA), cu scopul de a înregistra, de a monitoriza și de a supraveghea aceste agenții. În cadrul acestui raport, s-a examinat dacă ESMA a reușit să se impună în calitate de supraveghetor al agențiilor de rating de credit în UE. Concluzia Curții este că, deși ESMA și-a format o bază solidă, normele și orientările sale încă nu sunt complete și există în continuare riscuri importante care vor trebui să fie abordate în viitor.